Märts 2017

Märts 2017, kroonika

2017. aasta märts algas kolmapäeval ja lõppes 31 ööpäeva pärast reedel.

 1. märts 

 Afganistani pealinnas Kabulis korraldas islamiliikumine Ţālebān rünnaku politsei peakorterile. Esmalt õhiti peakorteri ees autopomm ja seejärel puhkes mitu tundi kestnud tulevahetus. Hukkus vähemalt kolm inimest ja veel kümned said vigastada. Lisaks ründasid islamistid ka riikliku luureagentuuri bürood Kabuli äärelinnas, kuid sealne rünnak löödi kiiresti tagasi. Kõigis rünnakutes kokku hukkus 15 inimest.
 Ameerika Ühendriigid ja Lõuna-Korea alustasid Korea poolsaarel oma iga-aastast ühist sõjaväeõppust "Foal Eagle".
 Ameerika Ühendriikide Senat kinnitas häältega 68:31 loodusvarade ministriks Ryan Zinke, kes samal päeval ka ametisse astus.
 Austria ajakirjandus avaldas riigi välisministri Sebastian Kurzi seisukoha, mille kohaselt tuleks vähendada Euroopa Komisjoni volinike arvu poole võrra. Samuti soovitas ta efektiivsuse tõstmiseks Euroopa Komisjonil tühistada iga uue regulatsiooni vastuvõtmisel kaks muud regulatsiooni – sarnase sisuga määruse on Ameerika Ühendriikides allkirjastanud sealne president Donald Trump.
 Iraagi armee saavutas kontrolli peamiste Mosulisse ja sealt välja viivate teede üle, võttes linna jäänud äärmusliku islamiorganisatsiooni Islamiriigi võitlejad sisuliselt kotti.
 Lesotho peaminister Pakalitha Mosisili kaotas parlamendis toimunud usaldushääletuse.
 Norra apellatsioonikohus tühistas madalama astme kohtu otsuse, mille kohaselt olid Norra võimud kohelnud massimõrvar Anders Behring Breiviki ebainimlikult, hoides teda üksikvangistuses kolmetoalises vangikongis. Apellatsioonikohtu hinnangul oli Breiviki eraldamine teistest vangidest ja välismaailmast õigustatud, sest ta ei kahetse oma kuritegu ja kujutab endast endiselt ohtu.
 Saudi Araabia kuningas Salmān alustas 12-päevast ametlikku visiiti Indoneesias. Visiidi esimesel päeval kohtus ta Indoneesia presidendi Joko Widodoga ja allkirjastas mitmed kahepoolsed koostöölepingud. Kuningat saadab visiidil ligi 1500 inimesest koosnev delegatsioon.
 Somaalia parlament kinnitas riigi uueks peaministriks Xasan Cali Khayre, kes samal päeval ka ametisse astus.
 Suurbritannia parlamendi ülemkoda otsustas häältega 358:256, et peaminister Theresa May võib algatada Euroopa Liidust lahkumise ainult juhul, kui valitsus esitab konkreetsed ettepanekud, kuidas kavatsetakse tagada Suurbritannias elavate Euroopa Liidu kodanike kaitse pärast liidust lahkumist.
 Sõda Donbassis: Ukrainas alustasid separatistlike Donetski ja Luhanski Rahvavabariigi võimud nende kontrolli alt välja jäänud Ukraina aladel registreeritud ettevõtete kohalike esinduste ja filiaalide ülevõtmist, sest Ukraina võimud ei olnud täitnud nende ultimaatumit lõpetada rahvavabariikide suhtes kehtestatud raudteeblokaad. Donetski linnas võeti üle telekommunikatsioonifirma Ukrtelekom ruumid ja seadmed, mille tõttu katkes viiendiku linna elanike telefonside.
 Süüria väed tungisid alates detsembrist 2016 äärmusliku islamiorganisatsiooni Islamiriik kontrolli all olnud Tadmuri (iidne Palmyra) linna.
 Eestis oli ametlikul visiidil Saksamaa välisminister Sigmar Gabriel, kes kohtus siin oma Eesti kolleegi Sven Mikseriga ja andis temaga ühise pressikonverentsi. Samuti kohtus Gabriel visiidi raames Eesti peaministri Jüri Ratasega.
 Eesti kaitseminister Margus Tsahkna kohtus NATO Eesti kontingendi ülema, Suurbritannia koloneli Giles Harrisega.

 2. märts 

 Ameerika Ühendriikide Senat kinnitas häältega 58:41 endise kirurgi ja presidendikandidaadi Ben Carsoni elamumajanduse ja linnaplaneerimise ministriks, kes ka samal päeval ametisse astus. Temast sai ühtlasi esimene ja ainus afroameeriklane president Donald Trumpi valitsuskabinetis. Ühtlasi kinnitas Senat samal päeval häältega 62:37 energeetikaministriks endise Texase kuberneri ja presidendikandidaadi Rick Perry, kes samuti kohe ametivande andis.
 Euroopa Parlament kiitis heaks resolutsiooni, mis kohustab Euroopa Komisjoni rakendama meetmeid Ameerika Ühendriikide kodanike Euroopa Liitu viisavaba sisenemise piiramiseks, kuni Ameerika Ühendriigid ei ole viinud sisse viisavabadust kõigi Euroopa Liidu liikmesriikide kodanikele. Ameerika Ühendriigid nõuavad jätkuvalt viisat Poola, Horvaatia, Bulgaaria, Rumeenia ja Küprose kodanikelt.
 Poola, Slovakkia, Tšehhi ja Ungari peaministrid võtsid vastu ühisavalduse, millega soovitakse Euroopa Liidult edaspidi suurema otsustusõiguse andmist liikmesriikide parlamentidele.
 Prantsusmaal otsis politsei läbi presidendikandidaadi François Filloni kodu. Fillon sattus uurimise alla seoses väidetega, et ta maksis oma naisele palka parlamendiliikme abi töö eest, mida too väidetavalt ei teinud. Uurimine on kaasa toonud Filloni toetuse tugeva languse ja üleskutsed kandideerimisest loobuda, kuid Fillon on korduvalt keeldunud oma kandidatuuri taandamast.
 Põhja-Iirimaal toimusid ennetähtaegsed parlamendivalimised. Valimised võitis napilt peamiselt protestantidest lojalistide huve esindav Demokraatlik Unionistlik Partei, mis sai 28,1% häältest ja 28 kohta 90-kohalises parlamendis. Katoliiklastest vabariiklaste huve esindav Sinn Féin sai 27,9% häältest ja 27 kohta parlamendis. Valimisaktiivsus oli 64,8%.
 Rootsi kaitseminister Peter Hultqvist teatas, et Rootsi taastab 2018. aastast kohustusliku kaitseväeteenistuse, mis lõpetati valitsuse otsusega 2010. aastal. Kohustusliku ajateenistuse taastamist põhjendati muutunud julgeolekuolukorraga ja vabatahtlike kaitseväelaste nappusega.
 Serbia parlamendi esimees Maja Gojković määras presidendivalimiste toimumise kuupäevaks 2. aprilli.
 Soomes Espoos algas kuni 11. märtsini kestev Eesti teatrinädal, mille raames annavad külalisetendusi Tallinna Linnateater ja Endla teater.
 Sudaanis taastati peaministri ametikoht, mida asus täitma Bakri Hassan Saleh.
 Ukrainas Lvivi oblastis asuvas Stepovaja söekaevanduses toimus gaasiplahvatus, milles hukkus vähemalt kaheksa kaevurit. Esialgu jäi veel 20 kaevurit kadunuks.
 Eestit külastas Saksamaa kaitseminister Ursula von der Leyen koos teda saatva delegatsiooniga. Visiidi raames tutvus minister Ämari lennubaasiga.
 Eesti ettevõtlus- ja infotehnoloogiaminister Urve Palo alustas kahepäevast visiiti Maltal, et osaleda Euroopa Liidu kaubandusministrite kohtumisel.

 3. märts 

 Belgias Brüsselis toimus Euroopa Liidu tööhõive-, sotsiaal-, tervishoiu- ja tarbijakaitseküsimuste eest vastutavate ministrite kohtumine. Eestit esindas kohtumisel sotsiaalkaitseminister Kaia Iva.
 Euroopa Inimõiguste Kohus peatas Gruusia ülemkohtu eelmise päeva otsuse täitmise, mille kohaselt oleks tulnud valitsuse suhtes kriitiline televisioonijaam Rusthavi 2 tagastada selle endisele omanikule Kibar Khalvashile.
 Kasahstani parlamendis läbisid edukalt esimese lugemise põhiseaduse parandused, mis vähendavad presidendi volitusi ja suurendavad selle arvelt parlamendi ning valitsuse rolli, iseäranis sisepoliitilistes küsimustes. Muudatuste jõustumiseks peavad need läbima ka teise lugemise ja saama presidendi kinnituse.
 Mehhiko välisministeerium avas oma 50 konsulaadis Ameerika Ühendriikides õigusabi punktid. Samm oli seotud president Donald Trumpi ajal intensiivistunud võitlusega illegaalse immigratsiooni vastu. Mehhiko välisminister Luis Videgaray Caso teatas, et Mehhiko valitsus tunnistab Ameerika Ühendriikide seaduste täitmise vajalikkust, kuid rõhutas ühtlasi, et hetkeolud nõuavad lahendamist immigratsioonireformiga.
 Mosambiigis pikendasid valitsev erakond FRELIMO ja peamine opositsioonipartei RENAMO nende vahel kehtinud vaherahu veel kahe kuu võrra, et anda lisaaega alalise rahulepingu tingimustes kokkuleppele jõudmiseks.
 Prantsusmaal astus tagasi presidendikandidaat François Filloni kampaaniameeskonna juht Patrick Stefanini.
 Eestis lõppes Keskkonnainvesteeringute Keskuse korraldatud üliõpilaste energiasäästu konkurss Negavatt.
 Eesti kultuuriminister Indrek Saar oli visiidil Valga maakonnas, kus ta avas XIII Eestimaa talimängud.
 Eesti Ajalehtede Liit kuulutas välja ja andis kätte 2016. aasta Eesti ajakirjanduspreemiad. Elutöö preemia sai majandusajakirjanik Peeter Raidla, aasta ajakirjanikuks kuulutati Koit Brinkmann, noore ajakirjaniku preemia sai Laura Mallene.
 Tallinnas toimus Eestimaa VII Naiste Kongress, mille avas tervise- ja tööminister Jevgeni Ossinovski.

 4. märts 

 Ameerika Ühendriikide president Donald Trump süüdistas oma eelkäijat Barack Obamat tema ettevõtte peakorteri Trump Toweri pealtkuulamises kuu aega enne 2016. aasta presidendivalimisi, kuid ei esitanud oma väidete toetuseks ühtegi tõendit. President Obama kõneisik lükkas need süüdistused tagasi.
 Jordaania võimud hukkasid 15 inimest, kelle seas oli ka 10 terrorismis süüdimõistetut. Jordaania taastas surmanuhtluse 2014. aastal, selle elluviimiseks kasutatakse poomist.
 Malaisia võimud andsid Põhja-Korea suursaadikule Kang Cholile korralduse 48 tunni jooksul riigist lahkuda. Korraldus oli seotud suursaadiku kriitikaga uurimise aadressil, mida Malaisia politsei on läbi viinud seoses Põhja-Korea liidri Kim Chŏng-uni poolvenna Kim Chŏng-nami mõrvaga Kuala Lumpuri lennujaamas.
 Poola valitsus esitas oma kandidaadiks Euroopa Ülemkogu eesistuja ametikohale Euroopa Parlamendi liikme Jacek Saryusz-Wolski. Senise ülemkogu eesistuja, Poola endise peaministri Donald Tuski jätkamist ametikohal valitsev erakond Õigus ja Õiglus ei soovi.
 Eesti Rahvusraamatukogus toimus Eestimaa Ühendatud Vasakpartei üldkogu.
 Saku Suurhallis toimunud lauluvõistluse Eesti Laul 2017 finaali võitis Sven Lõhmuse laul "Verona", mille esitasid Koit Toome ja Laura Põldvere. Sama laul esindab Eestit ka 2017. aasta Eurovisiooni lauluvõistlusel.

 5. märts 

 Ameerika Ühendriikide paljudes linnades toimusid rahumeelsed meeleavaldused president Donald Trumpi toetuseks. California osariigis Berkeley ülikoolilinnas puhkesid aga kokkupõrked Trumpi poolt ja Trumpi vastu meelt avaldama kogunenud inimeste vahel. Kokkupõrgetes sai vigastada kolm inimest, politsei vahistas viis inimest.
 Austria liidukantsler Christian Kern kutsus ajalehele Welt am Sonntag antud intervjuus Euroopa Liitu üles kehtestama üleliidulise keelu Türgi poliitikutele kampaania tegemiseks Türgi põhiseaduse rahvahääletuse eel. Samuti kutsus Kern Euroopa Liitu üles lõpetama liitumisläbirääkimisi Türgiga ja tühistama veel kuni 2020. aastani Türgile ette nähtud arenguabi summas 4,5 miljardit eurot.
 Iisraeli valitsus dekriminaliseeris marihuaana tarvitamise. Edaspidi on kanepi avalikus kohas tarvitamise eest ette nähtud vaid rahatrahv; kriminaalsüüdistuse võib esitada inimesele, kes jääb sama süüteoga vahele neljandat korda.
 Lõuna-Korea võimud teatasid, et suurendavad Põhja-Koreast salastatud infoga põgenevatele inimestele makstavat preemiat seniselt 217 000 USA dollarilt 860 000 USA dollarini. Summa on püsinud muutumatuna umbes 20 aastat ja selle tõstmine peaks julgustama kõrgeid riigiametnikke Põhja-Koreast Lõuna-Koreasse põgenema.
 Panamas Coclé provintsis sõitis teelt välja jõkke farmitöölisi vedanud buss. Õnnetuses hukkus vähemalt 16 ja sai vigastada 35 inimest.
 Prantsusmaa pealinnas Pariisis avaldasid tuhanded inimesed meelt korruptsiooniskandaali sattunud konservatiivse presidendikandidaadi François Filloni toetuseks. Poolehoidjatele peetud kõnes ei kinnitanud Fillon selgelt ja üheselt, et ta jätkab igal juhul kandideerimist, kuigi siiani on ta oma kandidatuuri taandamisest keeldunud.
 Saksamaal teatasid Sotsiaaldemokraatlik Partei ja erakond Liit 90 - Rohelised, et algatavad uue kampaania samasooliste abielu legaliseerimiseks Saksamaal. Sotsiaaldemokraadid lubasid küsimuse tõstada ka järgmisel koalitsiooninõukogu istungil.
 Soome rahvusliku erakonna Põlissoomlased esimees, välisminister Timo Soini teatas avalikult, et ei kandideeri juunis 2017 tagasi partei esimeheks. Soini on erakonda juhtinud alates 1997. aastast.
 Türgi president Recep Tayyip Erdoğan süüdistas Saksamaa võime avalikult natsionaalsotsialistlikust režiimist eeskuju võtmises, sest Saksamaa võimud olid kahes linnas tühistanud loa Türgi valitsuse organiseeritud rahvakogunemiste korraldamiseks, mille eesmärk oli agiteerida Saksamaal elavaid Türgi kodanikke hääletama aprillis toimuval rahvahääletusel Türgi põhiseaduse muutmise poolt.

 6. märts 

 Ameerika Ühendriikide president Donald Trump allkirjastas uue määruse, millega keelustati sissesõit Ameerika Ühendriikidesse mitmest muslimite enamusega riigist. Võrreldes eelmise määrusega, mille kehtivuse kohtud peatasid, oli uues määruses riikide nimekirjast välja võetud Iraak; samuti rakendub uus määrus ainult uutele viisataotlejatele, mitte juba olemasolevate viisade ja elamislubade omanikele nagu eelmine määrus. Uus reisikeeld jõustub 16. märtsil ning puudutab Iraani, Jeemeni, Liibüa, Somaalia, Sudaani ja Süüria kodanikke.
 Ameerika Ühendriikide Esindajatekojas avaldas Vabariiklik Partei eelnõu president Barack Obama läbi viidud tervisekindlustusreformi ehk niinimetatud Obamacare'i tühistamiseks ja asendamiseks. Obamacare'i tühistamine oli president Donald Trumpi ja paljude vabariiklastest rahvaesindajate üks peamisi valimislubadusi.
 Argentina pealinnas Buenos Aireses nõudsid tuhanded õpetajad president Mauricio Macri valitsuselt palgatõusu, mis aitaks kompenseerida 2016. aasta ülikõrget inflatsioonitaset. Ühtlasi algas samal päeval õpetajate kahepäevane streik, mis lükkas edasi ka uue õppetöö alguse üldhariduskoolides.
 Belgias Brüsselis toimus Euroopa Liidu liikmesriikide kaitse- ja välisministrite kohtumine. Eestit esindasid kohtumisel kaitseminister Margus Tsahkna ja välisminister Sven Mikser.
 Belgias Brüsselis toimus Euroopa Liidu liikmesriikide põllumajandus- ja kalandusministrite kohtumine, kus Eestit esindasid keskkonnaminister Marko Pomerants ja maaeluminister Tarmo Tamm. Mõlemal ministril oli lisaks veel neljasilmakohtumisi Euroopa Liidu eri institutsioonide esindajate ja teiste riikide ministritega.
 Iisraeli politsei kuulas seoses korruptsioonijuurdlusega neljandat korda üle riigi peaministri Binyamin Netanyahu. Netanyahu suhtes on üleval kaks kahtlustust: neist ühe kohaselt võttis ta ettevõtjatelt vastu kingitusi ja teise kohaselt arutas ühe ajalehe peatoimetajaga konkurentsi piiramist uudisteturul, soovides vastutasuks saada positiivsemat kajastust ajalehes.
 Iisraeli parlament Knesset võttis vastu seaduse, mis keelab riiki sisenemise neil välisriikide kodanikel, kes on esinenud üleskutsetega boikoteerida Iisraeli või selliseid üleskutseid avalikult toetanud.
 Kasahstani parlament kiitis teisel lugemisel lõplikult heaks põhiseaduse parandused, mis piiravad presidendi volitusi ning suurendavad selle arvelt parlamendi ja valitsuse rolli.
 Lõuna-Sudaanis teatas kindralleitnant Thomas Cirillo Swaka, kes vabastati eelmisel kuul riigi relvajõudude logistikaülema asetäitja ametist, et on moodustanud uue valitsusvastase rühmituse Rahvusliku Päästmise Rinne, mille eesmärk on president Salva Kiir Mayarditi kukutamine. Swaka peamine süüdistus Kiirile oli, et viimane on üritanud Lõuna-Sudaani relvajõud muuta hõimuarmeeks, värvates sinna peamiselt liikmeid oma rahvusrühma dinkade seast.
 Prantsusmaa autotööstuskontsern Groupe PSA teatas, et omandab 2,2 miljardi euro eest General Motorsi Euroopa tütarettevõtted Opeli ja Vauxhalli. Selle tehinguga lahkub General Motors täielikult Euroopa autotööstusest, kus tal on olnud osalus alates 1920. aastatest.
 Prantsusmaa endine peaminister Alain Juppé teatas, et kui ka korruptsioonis kahtlustatav François Fillon peaks oma kandidatuuri 2017. aasta presidendivalimistelt taandama, ei ole tema nõus saama erakonna Vabariiklased uueks presidendikandidaadiks. Juppé pürgis ka varem ise Vabariiklaste presidendikandidaadiks, kuid kaotas erakonna sisevalimistel Fillonile.
 Põhja-Iirimaa parlamendivalimistel teise tulemuse saanud vabariiklaste erakond Sinn Féin teatas, et senise valitsuskoalitsiooni säilitamine on võimalik ainult juhul, kui lojalistide erakonna Demokraatliku Unionistliku Partei esimees Arlene Foster ei jätka enam peaministrina.
 Põhja-Korea tulistas välja neli raketti, mille keskmine lennukaugus oli 1000 km. Osa rakette langes merre kõigest 300 km kaugusel Jaapani looderannikust. Nii Jaapani kui ka Lõuna-Korea võimud mõistsid raketikatsetused hukka.
 Ukraina esitas Rahvusvahelisele Kohtule ametliku taotluse peatada venemeelsete Ida-Ukraina separatistide rahastamine ja relvadega varustamine Venemaa poolt.
 Eesti kultuuriminister Indrek Saar alustas kahepäevast visiiti Gruusias, kus ta allkirjastas Eesti–Gruusia kultuurikoostöö kokkuleppe aastateks 2017–2020. Samuti kohtus ta Gruusia kultuuri- ja kultuuriväärtuste ministri Mihheil Giorgadze ning spordi- ja noorsooasjade ministri Tariel Khetšikašviliga.
 Eestis asus majandus- ja kommunikatsiooniministeeriumi infotehnoloogia asekantslerina ametisse senine Riigikantselei strateegiabüroo nõunik Siim Sikkut.
 Tallinnas Kadrioru lossis tehti teatavaks ja anti üle Eesti Popmuusika Aastaauhinnad. Aasta esitaja ja aasta autori auhinna pälvis Sven Lõhmus, aasta albumi auhinna Jaak Joala postuumselt ilmunud album "Suveöö".

 7. märts 

 Ameerika Ühendriikide kaitsejõud alustasid raketitõrjesüsteemi THAAD paigutamist Lõuna-Korea territooriumile.
 Ameerika Ühendriikides Mississippi osariigis Biloxis sõitis kaubarong otsa tellimusvedu teinud bussile. Õnnetuses hukkus vähemalt neli inimest, veel 35 inimest vajasid haiglaravi.
 Ameerika Ühendriikides Minnesota osariigis allkirjastas kuberner Mark Dayton seaduse, mis lubab alates 2. juulist esimest korda osariigi ajaloos pühapäeviti alkoholi müüa. Seejuures säilib kohalike omavalitsuste õigus kehtestada soovi korral kohalikke alkoholimüügi piiranguid ja keelde.
 Belgias Brüsselis toimus Euroopa Liidu üldasjade nõukogu istung, kus Eestit esindas välisminister Sven Mikser. Istungi põhiteemaks oli nädala teisel poolel toimunud Euroopa Ülemkogu kohtumise ettevalmistamine.
 Brasiilia välisministrina astus ametisse Aloysio Nunes Ferreira Filho.
 Iraagi armee vallutas pealetungi käigus Mosulis äärmuslikult islamiorganisatsioonilt Islamiriik tagasi riigi suuruselt teise muuseumi (Mosuli muuseum), linna peamise valitsushoone ja keskpanga kohaliku esinduse. Kõik need hooned olid rüüstatud ja osaliselt varemetes, kuid nende tagasivallutamine oli sümboolse tähendusega.
 Lesotho kuningas Letsie III saatis parlamendi laiali ja lubas peatselt välja kuulutada erakorralised parlamendivalimised. Kuninga sammud olid seotud asjaoluga, et peaminister Pakalitha Mosisili kaotas märtsi algul parlamendis toimunud usaldushääletuse.
 Lõuna-Aafrika Vabariik võttis ametlikult tagasi oma taotluse lahkumiseks Rahvusvahelise Kriminaalkohtu jurisdiktsioonist, sest riigi ülemkohus oli selle tunnistanud põhiseadusega vastuolus olevaks.
 Madagaskarit tabas orkaan Enawo, mis oli võimsaim viimase 13 aasta jooksul saart tabanud orkaan. Enne ookeanilt maale jõudmist ulatus selle tuulekiirus kuni 65 m/s.
 Marokos Casablancas lasti õhtul oma kodu ukse ees maha liberaalsesse Konstitutsioonilise Ühtsuse Parteisse kuulunud parlamendiliige Abdellatif Mirdas.
 Mikroneesias toimusid parlamendivalimised. Kõik valitud 10 parlamendi liiget olid parteitud.
 Põhja-Korea keelas oma territooriumil viibivatel Malaisia kodanikel riigist lahkumise. Põhja-Korea põhjendas sammu vajadusega tagada Malaisias resideerivate Põhja-Korea diplomaatide turvalisus, Malaisia võimud nimetasid toimunut pantvangide võtmiseks. Kaks riiki on mitmendat nädalat tülis seoses Põhja-Korea juhi poolvenna Kim Chŏng-nami mõrvamisega Malaisias, mille korraldasid väidetavalt Põhja-Korea võimud.
 Süüria kodusõda: Süüria valitsusväed vallutasid äärmuslikult islamiorganisatsioonilt Islamiriik pealetungi käigus Aleppole mõne tunni jooksul tagasi 23 küla.
 Ungari parlament kiitis heaks meetmed, mis näevad ette kõigi asüülitaotlejate paigutamise piiriäärsetesse kinnistesse laagritesse kuni nende avalduste läbivaatamise ja otsuse langetamiseni. Samuti anti politseile õigus immigrante kinni pidada kogu riigi territooriumil, mitte ainult Ungari-Serbia piirialal, ja neid vajadusel tagasi Serbiasse saata. ÜRO Pagulaste Ülemvoliniku Amet kritiseeris Ungari samme teravalt ning leidis, et need on vastuolus Ungari rahvusvaheliste kohustuste ja Euroopa Liidu õigusega.
 WikiLeaks avaldas umbes 9000 dokumenti, mis on väidetavalt saadud Ameerika Ühendriikide Luure Keskagentuuri küberluurekeskusest ja paljastavad suure osa agentuuri tööriistadest, mida nad kasutavad teiste arvutisüsteemide häkkimiseks.
 Eesti president Kersti Kaljulaid alustas kahepäevast riigivisiiti Soomes, kus ta kohtus Soome presidendi Sauli Niinistöga. Presidenti saatnud delegatsiooni kuulusid ka haridus- ja teadusminister Mailis Reps ning ettevõtlus- ja infotehnoloogiaminister Urve Palo.
 Eesti siseminister Andres Anvelt ja Päästeameti peadirektor Kuno Tammearu andsid üle päästeteenistuse aumärgid.
 Harjumaal Loksal algas Tagalapataljoni neli päeva kestnud linnalahingulaager, mille käigus harjutati lahingutegevust hoonestatud alal.

 8. märts 

 Afganistani pealinnas Kabulis ründasid arstideks riietunud relvastatud isikud Ameerika Ühendriikide saatkonna lähedal asuvat sõjaväehaiglat. Julgeolekujõududega puhkenud tulevahetus kestis tunde, selles hukkus vähemalt 38 inimest ja veel kümned inimesed said vigastada. Vastutuse rünnaku eest võttis äärmusliku islamiorganisatsiooni Islamiriik Afganistani haru.
 Ameerika Ühendriikides esitas Hawaii osariik kohtule taotluse peatada president Donald Trumpi allkirjastatud uue reisikeelu jõustumine, mis tõkestab sissesõidu Ameerika Ühendriikidesse kuuest muslimite enamusega riigist. Osariigi peaprokuröri hinnangul on korraldus vastuolus Ameerika Ühendriikide põhiseadusega.
 Euroopa Komisjoni rändevolinik Dimítris Avramópoulos alustas kolmepäevast visiiti Ameerika Ühendriikides Silicon Valleys, et külastada Google'i, Facebooki ja Twitteri peakortereid. Volinikku saatnud delegatsiooni kuulus ka Eesti siseminister Andres Anvelt.
 Filipiinidel lükkas parlamendikomisjon tagasi Perfecto Yasay juuniori kandidatuuri välisministri ametikohale. Järgmisel päeval nimetas president Rodrigo Duterte välisministri kohusetäitjaks Enrique Manalo.
 Guatemalas San José Pinulas puhkes lastekodus tulekahju, milles hukkus 39 last, enamik neist teismelised tüdrukud. Politsei hinnangul süütasid tulekahju lastekodu asukad ise. Eelmisel päeval olis lastekodus puhkenud rahutused, millesse oli sunnitud sekkuma ka politsei ja mille käigus põgenes lastekodust 60 last.
 Indias Manipuri osariigis lõppesid kohaliku parlamendi valimised. Valimised võitis 36,3% häältega riigis võimul olev Bharatiya Janata Partei, mis sai 21 kohta 60-liikmelises parlamendis. Suurim opositsioonipartei India Rahvuskongress sai 35,1% häältest ja 28 kohta parlamendis.
 Indias Uttar Pradeshi osariigis lõppesid kohaliku parlamendi valimised. Valimised võitis ka riigis võimul olev Bharatiya Janata Partei, mis kogus 39,7% häältest ja sai 312 kohta 403-liikmelises parlamendis. Suurim opositsioonipartei India Rahvuskongress sai ainult 6,2% häältest ja 7 kohta parlamendis, tulles selle tulemusega alles neljandale kohale parteides seas.
 Iraagis Tikrīti lähistel külas toimunud pulmadel lasi ennast õhku kaks enesetaputerroristi. Hukkus vähemalt 26 inimest.
 Kosovo parlament lubas teha eksisteerivasse seadustikku muudatused, mis lubaksid Kosovo julgeolekujõududel osta raskerelvastust ja muudaks need seega sisuliselt, kuid mitte nimeliselt relvajõududeks. Kosovo valitsus võttis relvajõudude moodustamise otsuse vastu juba kolm aastat tagasi, kuid serblastest parlamendiliikmed on seni lubanud blokeerida kõik kavatsused põhiseaduse muutmiseks, mis on relvajõudude moodustamise eelduseks. Uus kava on juriidiliselt korrektne moodus relvajõudude loomiseks põhiseadust muutmata. NATO ja Ameerika Ühendriigid kritiseerisid Kosovo kavandavat sammu teravalt.
 Kreeka pealinnas Ateenas puhkesid kokkupõrked politsei ning maksu- ja pensionireformi vastu meelt avaldama kogunenud põllumeeste vahel. Kokkupõrked said alguse, kui tuhatkond meeleavaldajat püüdis tungida põllumajandusministeeriumi hoonesse, sest ministeeriumi esindajad ei olnud valmis meeleavaldajatega kohtuma.
 Liibanoni president Mīshāl ʻAwn nimetas kaitsejõudude uueks ülemaks kindral Jūzīf ʻAwni. Ühtlasi vahetati välja ka sisejulgeolekujõudude ülem.
 Maltal Gozo saarel varises hommikul kohaliku aja järgi kell 9.40 kokku kuulus looduslik vaatamisväärsus, hiiglaslik lubjakivist kaar Sinine aken.
 Prantsusmaal teatas Pariisi endine linnapea, Sotsialistliku Partei liige Bertrand Delanoe, et toetab 2017. aasta presidendivalimistel kandidaadina Emmanuel Macroni.
 Saksamaal Berliinis kohtusid Saksamaa välisminister Sigmar Gabriel ja Türgi välisminister Mevlüt Çavuşoğlu, kuid pingeleevendust see kahe riigi suhetes kaasa ei toonud. Türgi pahameele on tinginud Türgi poliitikute osavõtuga rahvakogunemiste keelustamine Saksamaal, Saksamaa omakorda protesteerib Saksa kodakondsusega türgi ajakirjaniku vahistamise pärast Türgis.
 Eesti peaminister Jüri Ratas alustas kolmepäevast visiiti Belgias Brüsselis, et osaleda Euroopa Ülemkogu kohtumisel. Samuti olid peaministril visiidi raames kohtumised Eesti saadikutega Euroopa Parlamendis, Euroopa Parlamendi presidendi Antonio Tajaniga, Euroopa Parlamendi Euroopa Rahvapartei fraktsiooni juhi Manfred Weberiga ja NATO peasekretäri Jens Stoltenbergiga.
 Eesti välisminister Sven Mikser alustas kahepäevast visiiti Iisraelis ja Palestiina omavalitsuse aladel. Visiidi raames kohtus ta Iisraeli peaministri Binyamin Netanyahuga ja Palestiina peaministri Rāmī Ḩamd Allāhiga.
 Eestis teatas seni parteituna XIII Riigikogu Vabaerakonna fraktsiooni kuulunud Artur Talvik, et esitas avalduse erakonnaga liitumiseks ja kavatseb kandideerida Vabaerakonna esimeheks.

 9. märts 

 Belgias Brüsselis algas Euroopa Ülemkogu kohtumine. Kohtumisel valiti Euroopa Ülemkogu eesistujaks tagasi Poola poliitik Donald Tusk, ainsana liikmesriikidest hääletas Tuski jätkamise vastu just Poola.
 Itaalias Ancona lähistel maanteel A14 varises kokku remonditav maanteesild. Õnnetuses hukkus itaallastest abielupaar, kes viibis õnnetuse ajal silla all olnud sõiduautos. Lisaks sai vigastada kaks rumeenlastest töölist.
 Nepalis sõitis teelt välja ja langes 200 m nõlvakust alla reisijatega ülekoormatud buss. Õnnetuses hukkus vähemalt 24 inimest ja veel kümned inimesed said vigastada.
 Saksamaa välisminister Sigmar Gabriel oli visiidil Venemaal Moskvas, kus ta kohtus oma Venemaa kolleegi Sergei Lavroviga. Kohtumise keskmes olid peamiselt julgeolekuteemad, alates Venemaa sõjalise kohalolu suurendamisest Balti regioonis kuni Ukraina sõjalise konflikti ja Ameerika Ühendriikide plaanini tõsta oluliselt kaitsekulutusi.
 Saksamaal Düsseldorfi keskraudteejaamas ründas vaimuhaige jugoslaavia päritolu 36-aastane mees kirvega inimesi. Vigastada sai seitse inimest, neist kolm raskelt. Politsei pidas ründaja kinni. Raudteejaam suleti rongiliiklusele ja jäi suletuks ka järgmisel päeval.
 Valgevene president Alaksandr Łukašenka teatas, et laialdast pahameelt tekitanud seadust, mis nõuab inimestelt, kes töötavad aastas alla 183 päeva, riigile kaotatud maksutulu eest kompensatsiooni tasumist, ei tohiks 2017. aastal rakendada. Veebruaris 2017 avaldas seaduse vastu pealinnas Minskis meelt umbes 2000 inimest.
 Eesti president Kersti Kaljulaid alustas koos kaitseväe juhataja kindral Riho Terrasega neli päeva kestnud töövisiiti Liibanonis. President kohtus Liibanoni presidendi Michel Aouni ja peaministri Sa‘d al-Ḩarīrīga ning külastas Liibanonis missioonil viibivaid Eesti kaitseväelasi.
 Eesti kultuuriminister Indrek Saar oli visiidil Viljandis, kus ta avas Viljandi kino ja külastas Ugala teatri peatselt valmivat hoonet.

 10. märts 

 Ameerika Ühendriikide justiitsminister Jeff Sessions palus ametist lahkuda neil 46 föderaalpeaprokuröril, kes olid ametisse nimetatud president Barack Obama ametiajal ja seni veel ametisse jäänud. Kuigi Sessionsi soov on juriidiliselt korrektne ja iga administratsioon nimetab ametisse oma prokurörid, tuli see siiski üllatusena, sest harva vahetatakse välja kõik prokurörid korraga. Ametist vabastatute seas oli ka Manhattani ringkonna eest vastutav prokurör Preet Bharara, kellel president Donald Trump oli ise veel enne oma ametiaja algust palunud ametis jätkata.
 Ameerika Ühendriikides Washingtonis peeti kinni seljakotti kandnud mees, kes sisenes üle aia ronides Valge Maja territooriumile. Esialgu sissetungija ja tema motiivide kohta rohkem infot ei antud, ajakirjandusele anti vaid teada, et varasemad karistused tal puuduvad.
 Belgias Brüsselis algas kolm päeva kestev ülemaailmne eesti keele õpetajate kohtumine.
 Jeemenis korraldas Saudi Araabia juhitav sõjaline koalitsioon õhurünnaku riigi lääneosas Khoukha linna lähistel asunud turule, rünnakus hukkus vähemalt 22 inimest, kes kõik olid väidetavalt relvastamata tsiviilisikud.
 Lõuna-Korea konstitutsioonikohus tagandas korruptsioonis süüdistatava president Park Geun-hye ametist. Presidendi volitused olid peatatud juba alates 9. detsembrist, mil parlament talle umbusaldust avaldas. Kohtu otsus tõi tänavatele meelt avaldama sajad presidendi toetajad. Konstitutsioonikohtu ees puhkesid kokkupõrked meeleavaldajate ja politsei vahel, milles hukkus kaks meeleavaldajat.
 Paavst Franciscus ütles Saksamaa ajalehes Die Zeit avaldatud intervjuus, et on valmis kaaluma isoleeritud kogukondades eakate abielus meeste preestriseisusse lubamist, kuid välistas taas kindlalt tsölibaadinõude täieliku kaotamise katoliku preestritele.
 Saksamaal Berliinis streikisid linna mõlema lennujaama (Tegeli ja Schönefeldi) maapealse teeninduse töötajad, nõudes pakutust kiiremat palgatõusu. Streigi tõttu tühistati ligi 700 lendu.
 Soomes Helsingi Vantaa lennujaamas streikisid neli tundi maapealse teeninduse töötajad, nõudes oma töötingimuste parandamist. Streigi tõttu jäi ära ligi sada lendu, teiste seas oli lennufirma Finnair sunnitud tühistama ka Helsingi–Tallinna lennud.
 Tšehhis valiti valitseva Sotsiaaldemokraatliku Partei esimeheks tagasi peaminister Bohuslav Sobotka.
 Türgis İstanbulis kukkus alla helikopter, mille pardal olnud kõik seitse inimest hukkusid. Helikopteris viibisid lisaks pilootidele Türgi kontserni Eczacıbaşı tegevjuht ja neli Venemaa kodanikku.
 Vatikan avalikustas, et paavst Franciscus on annetanud Süürias asuva sõjast laastatud Aleppo linna vaestele 100 000 eurot.
 Eesti maaeluminister Tarmo Tamm külastas Jõgeva ja Tartu maakonda.
 Eesti NATO Ühing korraldas Riigikogu hoone konverentsisaalis rahvusvahelise konverentsi "ÜRO resolutsioon 1325: naised, rahu ja julgeolek".

 11. märts 

 Ameerika Ühendriikides keeldus föderaalpeaprokurör Preet Bharara järgimast justiitsminister Jeff Sessionsi eelmise päeva üleskutset ise ametist tagasi astuda ja vallandati.
 Austraalias Lääne-Austraalia osariigis toimusid kohaliku parlamendi valimised, mille võitis Austraalia Tööpartei. Tööpartei sai osariigi parlamendis 40 kohta ja saab moodustada valitsuse ilma koalitsioonipartnerita. Nende suurim rivaal, paremtsentristlik Austraalia Liberaalne Partei, mis oli osariiki valitsenud kaheksa aastat, sai 19 kohta.
 Etioopia pealinna Addis Abeba lähistel asuval Koshe prügimäel toimunud maalihkes hukkus vähemalt 115 inimest, peamiselt need, kes elasid prügimäele ja selle lähedusse omavoliliselt püstitatud elamutes.
 Haiti põhjaosas Gonaïves'i linna lähedal sõitis buss otsa rühmale inimestele. Õnnetuses hukkus 34 ja sai vigastada 17 inimest, kellest veel neli surid hiljem haiglas. Nii oli õnnetuses hukkunute koguarv 38 inimest.
 Hollandi võimud ei andnud maandumisluba Türgi välisministri Mevlüt Çavuşoğlu lennukile. Çavuşoğlu pidi külastama Hollandit, et esineda Rotterdamis kohalikele türklastele Türgi põhiseaduse muutmise referendumi teemal, see rahvakogunemine aga keelustati julgeolekukaalutlustel. Hollandi võimude sammud kutsus esile Türgi presidendi Recep Tayyip Erdoğani terava kriitika, muuhulgas nimetas ta Hollandit ja hollandlasi "natsiaja jäänukiks ja fašistideks". Konflikt kahe riigi vahel süvenes sama päeva õhtul, kui Hollandi politsei ei lubanud Rotterdamis asuvasse Türgi konsulaati siseneda Türgi perekonna- ja sotsiaalpoliitikaministril Fatma Betül Sayan Kayal ja eskortis ministri tagasi Saksamaale, kust ta oli Hollandisse saabunud.
 India idaosas Chhattisgarhi osariigis korraldasid maoistlikud mässulised rünnaku politseipatrullile, hukkus 11 ja sai vigastada veel neli politseinikku.
 Indias astusid ametist tagasi Goa osariigi peaminister Laxmikant Parsekar, Uttarakhandi osariigi peaminister Harish Rawat ja Uttar Pradeshi osariigi peaminister Akhilesh Yadav.
 Itaalias Napolis vallandas populistlik-separatistliku erakonna Põhjaliiga esimehe Matteo Salvini külaskäik vägivaldsed meeleavaldused. Lõuna-Itaalia suhtes halvustavate märkustega tuntuks saanud Salvini vastu korraldati rahumeelne meeleavaldus, kuid üldisest seltskonnast eraldus 200–300 inimest, kes hakkasid loopima kive ja süütepudeleid. Politsei kasutas vägivallatsejate laiali ajamiseks veekahurit ja pisargaasi.
 Lõuna-Korea pealinnas Soulis avaldasid meelt ametist tagandatud presidendi Park Geun-hye vastased, nõudes tema arreteerimist. Väiksemaid meeleavaldusi korraldasid linnas ka tagandatud presidendi poolehoidjad.
 Saksamaal Essenis sulges politsei Limbecker Platzi ostukeskuse, kuna nendeni oli jõudnud info, et ostukeskuses kavandatakse terrorirünnakut.
 Süürias Damaskuses õhkisid ennast kaks enesetaputerroristi, nende rünnaku sihtmärgiks olid šiiitidest palverändurid. Hukkus vähemalt 74 ja sai vigastada ligi 100 inimest.
 Tšiili paremtsentristlik Kristlik-Demokraatlik Partei valis oma presidendikandidaadiks senaator Carolina Goici.

 12. märts 

 Abhaasias toimus parlamendivalimiste esimene voor, millega täideti 12 kohta 35-liikmelisest parlamendist. Valimisaktiivsus oli umbes 56%.
 Hollandis Rotterdamis kasutas politsei Türgi konsulaadi ette kogunenud ning kive ja pudeleid loopima hakanud türklastest meeleavaldajate laialiajamiseks veekahurit ja politseikoeri. Meeleavaldus algas eelmisel õhtul, kui Hollandi politsei saatis riigist välja Rotterdamis rahvakoosolekul esineda kavatsenud Türgi perekonna- ja sotsiaalpoliitikaministri Fatma Betül Sayan Kaya. Türgi võimud lubasid Hollandi sammudele vastata "kõige karmimate meetmetega". Türgi president Recep Tayyip Erdoğan kutsus üles kehtestama Hollandi vastu sanktsioone ja leidis, et Holland on käitunud "banaanivabariigina".
 Indias nimetati Goa osariigi uueks peaministriks Manohar Parrikar. Samal päeval astus ametist tagasi Pandžabi osariigi peaminister Parkash Singh Badal, kelle asemel nimetati uueks peaministri kandidaadiks Amarinder Singh.
 Lõuna-Korea ametist tagandatud president Park Geun-hye lahkus presidendi ametlikust residentsist, niinimetatud Sinisest Majast.
 Taani peaminister Lars Løkke Rasmussen tegi Türgi peaministrile Binali Yıldırımile ettepaneku märtsi 2017 kavandatud Türgi peaministri ametlik visiit Taanisse edasi lükata. Põhjuseks toodi Hollandi ja Türgi vahel puhkenud diplomaatiline tüli.
 Eestis Tallinnas Nordea kontserdimajas anti esimest korda üle Eesti filmi- ja teleauhinnad. Kõige enam auhindu võitis Triin Ruumeti lavastatud film "Päevad, mis ajasid segadusse".

 13. märts 

 Afganistani pealinnas Kabulis plahvatas töölisi vedanud bussi möödumisel teeäärne pomm. Buss hävis plahvatuses tekkinud tulekahjus täielikult, hukkus vähemalt üks ja sai vigastada kaheksa inimest.
 Ameerika Ühendriikide mikroprotsessorite tootja Intel teatas, et ostab 15,3 miljoni USA dollari eest Iisraeli ettevõtte Mobileye, mis arendab isesõitvaid autosid.
 Ameerika Ühendriikides esitas Washingtoni osariik föderaalkohtule taotluse peatada president Donald Trumpi 6. märtsil kehtestatud sissesõidukeelu kehtivus, mis peaks jõustuma 16. märtsist. Washingtoni osariigi taotlusega ühinesid ka California, Marylandi, Massachusettsi, New Yorgi ja Oregoni osariik.
 Egiptuse president ‘Abd al-Fattāḩ Khalīl as-Sīsī andis armu 203 noorele poliitvangile, kes olid vahistatud osalemise eest valitsusvastastes meeleavaldustes.
 Euroopa Liit pikendas kuue kuu võrra kuni 15. septembrini Venemaa ja Krimmi eraisikute ning ettevõtete vastu, keda süüdistatakse Ukraina territoriaalse terviklikkuse ja iseseisvuse õõnestamises.
 Haiti peaministrikandidaat Jack Guy Lafontant tegi teatavaks oma valitsuskabineti koosseisu.
 Lesotho võimud määrasid ennetähtaegsete parlamendivalimiste kuupäevaks 3. juuni.
 Poolas kutsus Varssavi ringkonnaprokuratuur ülekuulamisele riigi endise peaministri, Euroopa Ülemkogu eesistuja Donald Tuski. Tuski soovitakse tunnistajana üle kuulata seoses ühe endiste julgeolekutöötajatega seotud juhtumiga.
 Rootsi valitsuskoalitsioon ja osa poliitilisest opositsioonist jõudsid kokkuleppele 2017. aasta kaitsekulutuste suurendamises 500 miljoni Rootsi krooni võrra.
 Saksamaal Berliinis alustasid Schönefeldi ja Tegeli lennujaamade maapealse teeninduse töötajad uut 25-tunnist streiki, millega nõuti pakutust kiiremat palgatõusu. Kokku tühistati kahes lennujaamas streigipäeval üle 600 lennu. Hiljem pikendasid ametiühingud streiki veel ühe ööpäeva võrra.
 Somaalia pealinnas Muqdishos Wehliye hotelli lähistel plahvatas autopomm. Hotell plahvatuses oluliselt kannatada ei saanud, hukkus vähemalt 13 ja sai vigastada veel 14 inimest.
 Suurbritannia parlamendi mõlemad kojad kiitsid ilma muudatusteta heaks valitsuse esitatud eelnõu Euroopa Liidust lahkumise protsessi algatamiseks. Peaminister Theresa May teatas, et algatab lahkumise ametlikult veel enne märtsi lõppu.
 Süüria kodusõda: Süüria Inimõiguste Vaatluskeskus avaldas andmed, mille kohaselt on kuus aastat kestnud kodusõjas hukkunud ja teadmata kadunuks jäänud 465 000 inimest.
 Šotimaa peaminister Nicola Sturgeon kinnitas, et ta kavatseb küsida Suurbritannia valitsuselt luba Šotimaa uue iseseisvusreferendumi korraldamiseks. Peaminister soovib referendumi korraldada ajavahemikus sügisest 2018 kuni kevadeni 2019.
 Türgi asepeaminister Numan Kurtulmuş teatas, et puhkusel viibiv Hollandi suursaadik Türgis Cornelis Van Rij ei ole enam Türgis teretulnud, samuti teatas asepeaminister Türgi õhuruumi sulgemisest Hollandi diplomaatidele.
 Ungari parlamendis toimusid presidendivalimised. Teises valimisvoorus valiti 131 poolthäälega presidendiks tagasi János Áder, tema vastaskandidaat László Majtényi pälvis 39 parlamendiliikme toetuse.
 Ungaris Rumeenia piiri lähistel asuvas Békéscsaba põgenikekeskuses alustasid 94 immigranti näljastreiki, nõudes enda vabastamist. Enamik neist on rikkunud Dublini konventsiooni, olles lahkunud omavoliliselt esimesest Euroopa Liidu liikmesriigist, kuhu nad saabusid.
 Eesti president Kersti Kaljulaid kutsus tagasi Eesti suursaadiku Horvaatias Celia Kuningas-Saagpaku ja nimetas tema asemel uueks suursaadikuks Sten Schwede. Samuti nimetas president suursaadikuks Majanduskoostöö ja Arengu Organisatsiooni juures Alar Streimanni.
 Eestisse saabus kahepäevasele visiidile Moldova kultuuriminister Monica Babuc, kes kohtus visiidi raames oma Eesti kolleegi Indrek Saarega.
 Eesti ettevõtlus- ja infotehnoloogiaminister Urve Palo alustas koos teda saatnud äridelegatsiooniga kahepäevast visiiti Jaapani pealinnas Tōkyōs.
 Eestit külastas Uus-Meremaa kõrgetasemeline delegatsioon, et arutada muude teemade seas ka Uus-Meremaa ja Euroopa Liidu vabakaubanduslepingu küsimusi. Delegatsioonil oli kohtumine Eesti maaeluministri Tarmo Tammega.
 Eestis otsustas Integratsiooni ja Migratsiooni Sihtasutuse Meie Inimesed nõukogu, et sihtasutus kolitakse 2018. aastaks Narvasse ja nimetatakse ümber Integratsiooni Sihtasutuseks.

 14. märts 

 Aafrika Liidu Komisjoni esimehena (sisuliselt peasekretärina) astus ametisse Moussa Faki.
 Ameerika Ühendriikides kuulutasid New Yorgi, New Jersey, Marylandi ja Virginia osariigi kubernerid lumetormi Stella tõttu välja eriolukorra. Tormi tõttu tühistati üle 6000 lennu, paljudes suurlinnades suleti koolid, New Yorgis ka metroosüsteem. Ligi 210 000 inimest jäid ilma elektrita.
 Euroopa Kohus otsustas, et ettevõtted võivad keelata oma töötajatel teatud tingimustel kanda pearätte ja muid religioosseid sümboleid. Otsus tekitas ulatuslikke proteste nii religioossetes ringkondades kui ka inimõiguste rühmituste seas, kes leidsid, et see nõrgendab kaitset diskrimineerimise eest.
 Iirimaa rannikul kukkus merepäästeoperatsiooni käigus alla rannavalve helikopter Sikorsky S-92, hukkus üks inimene ja veel kolm inimest jäid kadunuks.
 Iisraeli keskosas Netanya lähistel toimunud ilutulestikulao plahvatuses said kaks inimest surma ja viis inimest vigastada.
 Indias astus Goa osariigi peaministrina ametisse Manohar Parrikar.
 Keenia arstid lõpetasid kolm kuud kestnud streigi, sest jõudsid valitsusega kokkuleppele palgatõusus ja töötingimuste parandamises.
 Prantsusmaa kohus andis loa ametliku uurimise algatamiseks korruptsiooniskandaali sattunud presidendikandidaadi François Filloni suhtes.
 Somaalia autonoomse piirkonna Puntlandi ranniku lähistel hõivasid relvastatud piraadid Panama firmale Armi Shipping kuulunud ja Komooride lipu all sõitnud naftatankeri Aris 13, mille pardal oli kaheksa Sri Lankalt pärit meeskonnaliiget. Tegemist oli esimese kaaperdamisega Somaalia vetes pärast 2012. aastat.
 Ungaris avati 10. Eesti nädal.
 Venemaa president Vladimir Putin allkirjastas korralduse lepingu sõlmimiseks Venemaa ja Lõuna-Osseetia vahel, mis sisuliselt integreerib Lõuna-Osseetia väeüksused Venemaa relvajõudude koosseisu. Edaspidi vajavad Lõuna-Osseetia sõjalised protseduurid Venemaa heakskiitu, samuti saab Venemaa sõnaõiguse Lõuna-Osseetia relvajõudude struktuuri ja tegevuse eesmärkide kujundamisel.
 Eestis olid ametlikul visiidil Poola kaitseminister Antoni Macierewicz ja Ameerika Ühendriikide Euroopa vägede juhataja kindral Curtis Scaparrotti.
 Eesti riigihalduse minister Mihhail Korb oli töövisiidil Pärnu maakonnas, kus kohtus maavanema ja maakonna omavalitsusjuhtidega.
 Eestis tehti teatavaks ja anti üle Eesti Kultuurkapitali kirjanduse sihtkapitali aastapreemiad. Ilukirjandusliku proosa auhinna sai Mait Vaik teose eest "Meeleparanduseta" ja luuleauhinna Vladislav Koržets teose eest "Laulud või nii".
 Harju Maakohus määras 2016. aasta suvel Lufthansa lennukile äärmusliku islamiorganisatsiooni Islamiriik nimel pommiähvarduse teinud vene poliitaktivistile Vladislav Pällingule karistuseks kaks aastat ja kuus kuud vangistust, millest reaalselt tuleb Pällingul kanda neli kuud.
 Kadrioru lossis tähistati Eesti Keele Instituudi 70. aastapäeva. Üritusel osales ka haridus- ja teadusminister Mailis Reps.
 Pärnus toimus Eesti Kutsehaigete Liidu teabepäev, millel osales ka tervise- ja tööminister Jevgeni Ossinovski.
 Tartus Eesti Rahva Muuseumis kuulutas Eesti Betooniühing välja konkursi "Aasta betoonehitis" võitjad. 2016. aasta betoonehitiseks tunnistati Eesti Rahva Muuseumi peahoone.
 Kuulutati välja eestikeelse Vikipeedia arengu toetamiseks ellu viidav projekt Miljon+.

 15. märts 

 Ameerika Ühendriikides tõstis Föderaalreservi Süsteemi avatud turu komitee teist korda kolme kuu jooksul intressimäärasid. Üleöödeposiitide intressimäär tõusis 25 baaspunkti võrra kuni 1 protsendini.
 Ameerika Ühendriikide riigisekretär Rex Tillerson alustas ringreisi Aasia riikides, saabudes esimesena Jaapani pealinna Tōkyōsse. Tillersoni visiit on pälvinud tähelepanu ka seetõttu, et esimest korda on välisministri ametlikus saatjaskonnas vaid üks ajakirjanik, Erin McPike konservatiivsest veebiväljaandest Independent Journal Review.
 Ameerika Ühendriikide Senat kinnitas häältega 85:12 riikliku luure direktoriks Dan Coatsi, kes astus ametisse järgmisel päeval.
 Ameerika Ühendriikides Hawaii osariigis peatas föderaalkohturingkonna kohtunik Derrick Watson vastavalt osariigi taotlusele vaid mõni tund enne selle kehtima hakkamist president Donald Trumpi kehtestatud sissesõidukeelu kuue muslimite enamusega riigi kodanikele. Kohtunik viitas oma otsuses, et kuigi määruses ei ole otseselt islamit mainitud, on see tõlgendatav siiski ühe religiooni esindajate ebavõrdsesse olukorda seadmisena. Otsust kritiseerisid teravalt nii Trump kui ka justiitsministeerium.
 Austrias Tirooli liidumaal Jochgrubenkopfi mäetipu lähistel vallandunud lumelaviinis hukkus kohaliku aja järgi kella 12.30 paiku neli Šveitsi suusaturisti.
 Belgias Brüsselis avati aasta möödumise tõttu 2016. aasta Brüsseli terrorirünnakutest mälestusmärk rünnakute ohvritele, mille autor on Belgia skulptor Jean-Henri Compere.
 Brasiilias korraldasid riigiametnikud, maapiirkondade töölised ja ametiühingud üleriigilisi meeleavaldusi president Michel Temeri pensionireformi kava vastu. Pealinnas Brasílias avaldas meelt 1500 inimest, kellest mitusada inimest tungis ka rahandusministeeriumi hoonesse ja jäi sinna mitmeks tunniks.
 Colombia asepresident German Vargas Lleras teatas tagasiastumisest. President Juan Manuel Santos nimetas tema asemel asepresidendiks politsei erukindrali Oscar Naranjo.
 Hollandis toimusid parlamendivalimised. Valimistel oli edukaim ka seni valitsuskoalitsiooni juhtinud Vabaduse ja Demokraatia Rahvapartei, mis sai 21,3% häältest ja 33 kohta 150-liikmelises parlamendis. Kaua aega valimiste võitjaks prognoositud immigratsioonivastane Vabaduspartei jäi teisele kohale 13,1% häälte ja 20 kohaga parlamendis. Valimistel parandasid enim oma tulemust Kristlik-Demokraatlik Apell, millel on nüüd senise 13 koha asemel 19 kohta, ja erakond Demokraadid 66, millel on nüüd senise 12 koha asemel samuti 19 kohta. Suurim kaotaja oli vasaktsentristlik Tööpartei, mille kohtade arv langes 38 pealt 9 kohani. Valimisaktiivsus oli 80,4%.
 Iraagi väed jätkasid Mosulis pealetungi äärmusliku islamiorganisatsiooni Islamiriik positsioonidele, saavutades selle käigus kontrolli peamise silla üle linna jagaval Tigrise jõel.
 Iraagis Tikrīti linnas toimunud autopommiplahvatuses hukkus kaheksa ja sai vigastada 50 inimest.
 Itaalias võitis peaminister Paolo Gentiloni valitsus häältega 156:121 parlamendi ülemkojas senatis toimunud usaldushääletuse.
 Lõuna-Korea prokurörid kutsusid esimest korda ülekuulamisele korruptsiooniskandaali tõttu ametist tagandatud endise presidendi Park Geun-hye. Ühtlasi teatas riigi valitsus, et erakorralised presidendivalimised toimuvad 9. mail.
 Marokos vabastas kuningas Mohammed VI ametist peaministri Abdelilah Benkirane, kes ei olnud alates parlamendivalimistest suutnud viie kuu jooksul moodustada uut valitsust.
 Nigeeria kirdeosas Maiduguri linnas lasid ennast õhku neli teismelisest tüdrukust enesetaputerroristi. Lisaks neile endile hukkus rünnakus kaks ja sai vigastada 16 inimest.
 Suurbritannia välisminister Boris Johnson oli ametlikul visiidil Somaalias, kus ta kohtus ka riigi presidendi Maxamed Cabdullaahi Maxamediga ja lubas abi laastava põuaga võitlemisel. Somaalia võimude sõnul lubas Johnson abi 110 miljoni Suurbritannia naelsterlingi väärtuses.
 Süürias Damaskuses toimunud kahes enesetaputerroristi rünnakus, millest üks toimus linna kohtupalee ja teie populaarse restorani juures, hukkus vähemalt 31 inimest ja sai vigastada veel kümneid inimesi.
 Ukraina võimud peatasid igasuguse kaubatranspordi Ida-Ukraina venemeelsete separatistide okupeeritud aladele Donetski ja Luhanski oblastis.
 Eesti esindaja Euroopa Kontrollikojas Juhan Parts andis ametivande ja astus sellega ametisse.
 Eesti Rahvusringhäälingu nõukogu valis kompromisskandidaadina avalik-õigusliku ringhäälingu juhatuse uueks esimeheks Erik Roose.

 16. märts 

 Ameerika Ühendriikide president Donald Trump esitas Kongressile oma esimese riigieelarve kavandi, mis näeb ette sõjaliste kulutuste olulise suurendamise ning välisabi ja mitmete riigisiseste programmide olulise kärpimise.
 Ameerika Ühendriikide president Donald Trump kohtus Washingtonis Iirimaa peaministri Enda Kennyga. Üheks kohtumise keskseks teemaks oli ka Ameerika Ühendriikide presidendi immigratsioonipoliitika, mille suhtes on Iiri peaminister avalikult väljendanud rahulolematust.
 Ameerika Ühendriikides kehtestas ka teine föderaalkohtunik, Marylandi föderaalkohturingkonna kohtunik Theodore Chuang tõkendi president Donald Trumpi sissesõidukeelu jõustumisele. Eelmisel päeval oli keelu jõustumise blokeerinud Hawaii osariigi föderaalkohtunik Derrick Watson.
 Austria pangandusgrupi Raiffeisen Zentralbank Venemaa tütarettevõte teatas, et kavatseb hakata osutama finantsteenuseid venemeelsete separatistide okupeeritud aladel Ukrainas moodustatud Donetski Rahvavabariigi ja Luhanski Rahvavabariigi passidega inimestele.
 Haiti peaministrikandidaat Jack Guy Lafontant võitis parlamendis toimunud usaldushääletuse.
 Indias astus Pandžabi osariigi peaministrina ametisse Amarinder Singh.
 Itaalias Sitsiilias sai Etna vulkaani purskes vigastada 10 mäel viibinud inimest. Kuus inimest toimetati sündmuskohalt haiglasse, kuid kellegi vigastused ei olnud tõsised.
 Prantsusmaal saadeti Rahvusvahelise Valuutafondi Pariisi esindusse kirjapomm, mis ka avamisel plahvatas. Kirja avanud naistöötaja nägu ja käed said vigastada. Kiri oli saadetud Kreekast.
 Prantsusmaa kaguosas Grasse'i linnas toimus koolitulistamine, kus relvaentusiastist 16-aastane õpilane avas tule kaasõpilaste ja õpetajate pihta ning haavas nelja inimest. Tulistajal olid kaasas ka granaadid ja isetehtud lõhkeseadeldis, kuid neid ta kasutada ei jõudnud. Politsei pidas nooruki sündmuskohal kinni.
 Saudi Araabia kuningas Salmān ibn ‘Abd al-‘Azīz Āl Sa‘ūd alustas koos teda saatnud delegatsiooniga oma Aasia ringsõidu raames ametlikku visiiti Hiinas. Visiidi esimesel päeval allkirjastati mitmed koostöölepingud, mille koguväärtus oli hinnanguliselt kuni 65 miljardit USA dollarit.
 Somaalias vabastasid piraadid lunaraha saamata kaks päeva varem, 14. märtsil kaaperdatud kaubalaeva. Vabastamine toimus pärast läbirääkimisi ning samal päeval piraatide ja sõjaväelaste vahel aset leidnud tulevahetust.
 Suurbritannia kuninganna Elizabeth II kinnitas parlamendis vastu võetud seaduse, mis annab peaminister Theresa Mayle õiguse käivitada ametlikult Euroopa Liidust lahkumise protsess.
 Süüria kodusõda: Süürias Aleppo linna lähistel mässuliste kontrolli all olevas külas mošeele korraldatud õhurünnakus hukkus 42 inimest, enamuses tsiviilisikud. Esialgu ei olnud teada, kes täpselt rünnaku korraldas.
 Eesti president Kersti Kaljulaid alustas kahepäevast ringsõitu Valga maakonnas.
 Eesti kaitseminister Margus Tsahkna osales Rootsis Visbys regionaalsel julgeolekukonverentsil, kus ta võttis osa ka paneeldiskussioonist.
 Eesti poliitiku, Keskerakonna endise esimehe Edgar Savisaare poeg Erki Savisaar teatas, et tema isa kandideerib 2017. aasta kohalikel valimistel Keskerakonna nimekirjas Tallinnas Lasnamäe linnaosas.
 Eesti Energia viis lõpule osaluse müümise Jordaania põlevkiviprojektis, millega vähendas oma osalust ettevõttes Attarat Power Company seniselt 65 protsendilt 10 protsendile. Tehingu pealt teenis ettevõte 18,6 miljonit eurot kasumit.

 17. märts 

 Ameerika Ühendriikide riigisekretär Rex Tillerson jätkas oma Aasia ringreisi, sõites Jaapanist edasi Lõuna-Koreasse.
 Bangladeshis Dhakas ründas enesetaputerrorist politsei terrorivastase võitluse üksuse baasi. Rünnakus sai vigastada kaks politseiametnikku.
 Iisrael ründas islamistliku liikumise Ḩizb Allāh positsioone Süürias. Süüria relvajõud avasid Iisraeli lennukite pihta tule ja väitsid, et tulistasid ühe Iisraeli lennuki alla. Iisrael eitas lennuki kaotust ja kinnitas, et kõik missioonil osalenud lennukid pöördusid viga saamata tagasi.
 Indias nimetati Uttarakhandi osariigi peaministri kandidaadiks Trivendra Singh Rawat, kes järgmisel päeval ka ametisse astus.
 Jordani Läänekaldal Hebroni linna lähistel avasid Iisraeli sõdurid tule kive ja süütepudeleid loopinud palestiinlastest meeleavaldajate pihta. Tulistamises hukkus üks 16-aastane palestiinlasest nooruk.
 Maroko kuningas Mohammed VI nimetas uueks peaministriks Saadeddine El Othmani.
 Saksamaa liidukantsler Angela Merkel saabus ametlikule visiidile Ameerika Ühendriikidesse, kohtudes seal esimest korda näost näkku Ameerika Ühendriikide presidendi Donald Trumpiga.
 Soomes korraldas lennujaamade maapealset teenindust pakkuva ettevõtte Airpro töötajate ametiühing kohaliku aja järgi kella 15–19 järjekordse streigi, mille tõttu oli rahvuslik lennufirma Finnair sunnitud tühistama 90 lendu. Teiste seas tühistati ka kolm lendu Helsingi-Tallinna ja kolm lendu Tallinna-Helsingi liinil.
 Suurbritannia tulevane troonipärija, Cambridge'i hertsog William koos abikaasaga alustas kahepäevast ametlikku visiiti Prantsusmaal Pariisis, kus neid võttis vastu president François Hollande.
 Venemaa president Vladimir Putin rahuldas Saratovi oblasti kuberneri Valeri Radajevi tagasiastumispalve ja nimetas ta kuni valimisteni kuberneri kohusetäitjaks.
 Eestis oli ametlikul visiidil Luksemburgi peaminister Xavier Bettel, kes kohtus visiidi raames oma Eesti kolleegi Jüri Ratasega.
 Eestisse Ämari lennubaasi saabusid esimesed 120 Suurbritannia sõdurit. Tegemist oli esimeste Briti sõduritega, kes moodustavad tulevikus Eestisse paigutatava NATO lahingugrupi tuumiku. Sõdureid tervitas saabumisel Eesti kaitseminister Margus Tsahkna.

 18. märts 

 Ameerika Ühendriikide riigisekretär Rex Tillerson alustas ametlikku visiiti Hiinas, kus teda võttis vastu Hiina välisminister Wang Ji.
 Jeemeni rannikul ründas helikopter Somaalia põgenikke vedanud laeva. Rünnakus sai 42 põgenikku surma ja 39 vajas pärast vigastuste tõttu haiglaravi. Somaalia nõudis vahejuhtumi osas uurimise algatamist.
 Prantsusmaal Pariisi Orly lennujaamas lasti maha mees, kes üritas seal patrullinud sõdurilt relva haarata. Tegemist oli radikaalse islami omaks võtnud 39-aastase Ziyed Ben Belgacemiga, kes oli juba enne viimast vahejuhtumit julgeolekuorganite huviorbiidis.
 Saksamaal Baden-Badenis lõppes riikide grupi G-20 rahandusministrite ja keskpankurite kahepäevane kohtumine. Kohtumise lõppkommünikees loobuti Ameerika Ühendriikide uue administratsiooni vastuseisu tõttu lubadusest pürgida ülemaailmse vabakaubanduse poole.
 Saksamaal Frankfurdis avaldas umbes 30 000 kurdi meelt Türgi presidendi Recep Tayyip Erdoğani ja tema kavandatava põhiseaduse muutmise rahvahääletuse vastu. Samuti nõudsid meeleavaldajad Kurdistani Töölispartei juhi Abdullah Öcalani vanglast vabastamist.
 Suurbritannia ajakirjandus avalikustas, et rahvusvaheline toiduainetööstuse ettevõte Unilever valmistub 6 miljardi Suurbritannia naelsterlingi eest müüma mitmeid talle kuuluvaid toiduainete kaubamärke. Muuhulgas plaanib ettevõte loobuda Flora margariinist ja Stork võist.
 Türgi siseministeerium teatas, et on kolme päeva jooksul läbi viidud operatsioonides üle riigi kinni pidanud 740 inimest, keda kahtlustatakse sidemetes keelustatud Kurdistani Töölisparteiga.
 Uus-Meremaa saatis riigist välja Ameerika Ühendriikide diplomaadi, kelle kohta mingeid täpsemaid andmeid ei avalikustatud. Väidetavalt oli diplomaat segatud 12. märtsil pealinna Wellingtoni lähedal aset leidnud füüsilisse konflikti.
 Eestis Viljandis avati külastajatele renoveerimise läbinud Ugala teatrimaja.

 19. märts 

 Ameerika Ühendriikide riigisekretär Rex Tillerson kohtus Pekingis Hiina presidendi Xi Jinpingiga. Kohtumine kestis umbes 30 minutit. Sellega lõppes ka Tillersoni esimene visiit Aasia riikidesse.
 Ameerika Ühendriikides teatas tagasiastumisest mitmetesse skandaalidesse sattunud sõidujagamisteenust vahendava ettevõtte Uber president Jeff Jones. Jones oli ettevõttes töötanud alla poole aasta.
 Ghanas Kintampo joa juures langes tormi tõttu suur puu seal ujunud ja juga vaatama tulnud inimeste peale. Hukkus vähemalt 20 inimest, veel 10–20 inimest sai vigastada ja vajas haiglaravi. Enamik ohvreid olid keskkooliõpilased ja turistid.
 Hiina kaitseminister Chang Wanquan alustas ametlikku visiiti, mille raames ta külastab Sri Lankat ja Nepali. Visiiti peetakse poliitiliselt tundlikuks, sest see võib ärritada Indiat.
 Liibanoni pealinnas Beirutis avaldas umbes 2000 inimest parlamendihoone ees meelt kavandatavate maksutõusude vastu. Meeleavaldajad loopisid neid rahustada püüdnud peaminister Sa‘d al-Ḩarīrīt tühjade veepudelitega.
 Saint-Martinil toimus territoriaalkogu valimiste esimene voor. Valimised võitis 49% häältega valimisliit Team Gibbs 2017.
 Saksamaa liidupresidendina astus ametisse Frank-Walter Steinmeier.
 Saksamaa Sotsiaaldemokraatlik Partei valis oma esimeheks ja liidukantsleri kandidaadiks 2017. aasta parlamendivalimistel Euroopa Parlamendi endise esimehe Martin Schulzi.
 Süüria kodusõda: Süüria pealinna Damaskuse idapoolsetes äärelinnades puhkesid verised kokkupõrked valitsusvastaste mässuliste ja julgeolekuüksuste vahel. Mässulised kasutasid rünnakutes ka enesetaputerroriste ja autopomme, sihtmärkideni jõudmiseks kasutati salatunneleid. Valitsusväed tõrjusid mässulised tagasi, mässuliste positsioonidele linnast väljas anti ka umbes 30 õhulööki.
 Eestis algas Kuperjanovi jalaväepataljoni korraldatud kuuepäevane välilaager "Kuldlabidakene 2017", millel osalesid lisaks Eesti kaitseväe eri väeosadele ka Eestis paikneva Ameerika Ühendriikide väeüksuse mehhaniseeritud kompanii ja helikopterite eskadrill.

 20. märts 

 Ameerika Ühendriikides lükkas Föderaalse Juurdlusbüroo direktor James Comey ümber president Donald Trumpi väited nagu oleks eelmine president Barack Obama lasknud 2016. aasta valimiskampaania ajal pealt kuulata Trumpi ettevõtete peakorterit Trump Towerit.
 Belgias Brüsselis algas Euroopa Liidu ja euroala rahandusministrite kahepäevane kohtumiste seeria, millel Eestit esindasid rahandusminister Sven Sester ja rahandusministeeriumi asekantsler Märten Ross.
 Ida-Timoril toimusid presidendivalimised. Valimistel võitis Francisco Guterres, kes sai 57,1% häältest. Tema vastaskandidaat António da Conceição sai 32,5% häältest. Valimisaktiivsus oli 71,2%.
 Iisraeli peaminister Binyamin Netanyahu alustas ametlikku visiiti Hiinas. Visiidi esimesel päeval kohtus ta Hiina peaministri Li Keqiangiga.
 Iraagi pealinna Bagdadi lõunaosas toimunud autopommiplahvatuses hukkus vähemalt 23 ja sai vigastada veel 45 inimest.
 Maltal toimus Euroopa Liidu tööhõive, sotsiaalpoliitika, tervise- ja tarbijakaitseküsimuste nõukogu istung, kus Eestit esindas tervise- ja tööminister Jevgeni Ossinovski.
 Paavst Franciscus palus kohtumisel Rwanda presidendi Paul Kagamega andestust katoliku kiriku rolli eest 1994. aasta Rwanda genotsiidis. Mitmed katoliiklased, nende seas ka preestrid ja nunnad, osalesid tutside massilistes tapmistes.
 Prantsusmaal toimus kuue peamise presidendikandidaadi esimene teledebatt.
 Suurbritannia valitsuse esindajad teatasid, et peaminister Theresa May käivitab Euroopa Liidust lahkumise ametliku protsessi 29. märtsil.
 Venemaal Barnaulis avas opositsiooniliider Aleksei Navalnõi oma valimiskampaania kohaliku peakorteri. Üritusel ründas Navalnõid tundmatu mees, kes kallas ta üle briljantrohelisega.
 Vietnami pealinnas Hanois kohtusid Vietnami peaminister Nguyễn Xuân Phúc ja Lõuna-Korea välisminister Yun Byung-se. Kohtumisel taotles Vietnami valitsusjuht Lõuna-Korealt toetust territoriaalvaidlustes Hiinaga Lõuna-Hiina meres.
 Eesti haridus- ja teadusminister Mailis Reps ning Kuressaare linnapea Madis Kallas allkirjastasid Tallinnas ühiste kavatsuste protokolli läbirääkimiste alustamiseks riigigümnaasiumi rajamiseks Kuressaare linna.
 Eestis Sangastes kohtusid kolme Balti riigi põllumajandusministrid – Tarmo Tamm, Jānis Dūklavs ja Bronius Markauskas. Mitteametlikul kohtumisel arutati Euroopa Liidu ühise põllumajanduspoliitika ja sigade Aafrika katku levikuga seotud küsimusi.
 Isamaa ja Res Publica Liidu esimees Margus Tsahkna tegi erakonna eestseisule ettepaneku kutsuda kokku erakonna erakorraline suurkogu.
 Eesti Keskerakond nimetas oma esikandidaadiks Põhja-Tallinna linnaosas 2017. aasta kohalikel valimistel Euroopa Parlamendi liikme Yana Toomi.
 Tallinna Linnavalitsus vabastas ametist Tallinna Linnahalli nõukogu esimehe Meelis Pai, kes oli sõlminud linnavalitsust teavitamata iseendaga töölepingu sama asutuse kunstilise juhi ametikoha täitmiseks.

 21. märts 

 Ameerika Ühendriigid ja Suurbritannia keelasid osadest Põhja-Aafrika ja Lähis-Ida lennujaamadest saabuvatel lendudel teatud elektrooniliste seadmete transportimise käsipagasis. Edaspidi ei ole neil lendudel lubatud lennuki salongi kaasa võtta mobiiltelefonist suuremaid elektroonilisi seadmeid.
 Ameerika Ühendriikide Ülemkohus kehtestas häältega 6:2 uued piirangud presidendi volitustele kõrgeid riigiametnikke ametisse määrata. Vastavalt kohtu otsusele ei tohi president nimetada föderaalametkonna juhi ajutiseks kohusetäitjaks inimest, kelle ta on esitanud juba alaliselt seda ametikohta täitma ja kui sellele ametikohale kinnitamine eeldab Ameerika Ühendriikide Senati heakskiitu. Sellega jättis ülemkohus jõusse madalama astme kohtu otsuse, mille kohaselt ületas president Barack Obama 2011. aastal riikliku töösuhete ülemnõuniku kohusetäitja ametisse nimetamisel oma võimupiire.
 Haitil astus ametisse peaminister Jack Guy Lafontanti valitsus.
 Iisraeli armee avas tule kolme palestiinlase pihta, kes püüdsid ebaseaduslikult ületada piiri Iisraeli ja Gaza tsooni vahel. Tulistamises hukkus 18-aastane palestiina nooruk, tema kaks kaaslast said haavata.
 Pakistani parlament kiitis heaks põhiseaduse parandused, mis võimaldab riigis taastada salajased sõjakohtud terrorismis süüdistatavate tsiviilisikute üle kohtu pidamiseks.
 Prantsusmaal astus tagasi korruptsiooniskandaali sattunud siseminister Bruno Le Roux. Tema asemel nimetati uueks siseministriks Matthias Fekl.
 Somaalias Muqdishos plahvatas president Maxamed Cabdullaahi Maxamedi palee sissepääsu juures asuva kontrollpunkti lähedal autopomm. Plahvatuses hukkus vähemalt viis inimest.
 Tšiili endine president Sebastián Piñera teatas kavatsusest kandideerida 2017. aasta presidendivalimistel.
 Eesti peaminister Jüri Ratas oli ringsõidul Tartu maakonnas, mille raames ta kohtus muuhulgas Riigikohtu esimehe Priit Pikamäega ja külastas Eesti Rahva Muuseumi.
 Eesti riigihalduse minister Mihhail Korb külastas Jõgeva maakonda, kus kohtus haldusreformi küsimustes kohalike omavalitsuste esindajatega.
 Eesti ettevõtja Urmas Sõõrumaa omandas ainuosaluse enda asutatud turvafirmas USS Security.
 Tallinna abilinnapea Arvo Sarapuu teatas enda taandumisest ettevõtlusest. Sarapuu kuulub mitmete enda osalusega äriühingute nõukogusse ja on sattunud skandaali seoses ajakirjanduses esitatud süüdistusega, nagu oleksid tema ettevõtted seotud Tallinna prügiturule sisenenud teenuseosutajaga Baltic Waste Management.

 22. märts 

 Ameerika Ühendriikides Wisconsini osariigis Rothschildi linnas toimus rida tulistamisi, milles sai surma üks politseiametnik ja kolm tsiviilisikut.
 Austria siseminister Wolfgang Sobotka teatas, et Austria kahekordistab vabatahtlikult koju tagasi pöörduvatele migrantidele makstava rahalise toetuse seniselt 500 eurolt 1000 eurole, lootes sellega kiirendada umbes 50 000 asüülitaotleja riigist lahkumist.
 Belgias mälestati täpselt aasta tagasi Brüsseli terrorirünnakutes hukkunud 32 inimest.
 Kongo Demokraatliku Vabariigi endisele asepresidendile Jean-Pierre Bembale, kes kannab juba sõjakuritegude eest 18-aastast vanglakaristust, määrati tunnistajatele altkäemaksu andmise eest täiendavalt 12 kuud vanglakaristust ja 300 000 eurot trahvi.
 Nigeerias Maiduguri linnas toimunud reas pommiplahvatustes, mis said alguse varahommikul kohaliku põgenikelaagri juures, hukkus kokku kaheksa inimest. Hukkunutest viis olid enesetaputerroristid ise.
 Norra võimud teatasid, et on otsustanud anda poliitilise varjupaiga neljale Türgi sõdurile ja Türgi kaitseatašeele, keda kõiki süüdistatakse Türgis seotuses 2016. aasta riigipöördekatsega. Kõik varjupaiga saanud isikud viibisid riigipöördekatse toimumise ajal Norras.
 Põhja-Korea korraldas ebaõnnestunud raketikatsetuse. Idarannikult Wonsani linna lähedalt välja tulistatud rakett plahvatas peatselt pärast väljatulistamist.
 Suurbritannia pealinnas Londonis parlamendihoone juures Westminsteri sillal toimus terrorirünnak. Ründaja sõitis autoga inimeste sekka ja üritas seejärel tungida parlamendihoonesse, pussitades seda turvanud politseinikku. Rünnakus hukkus neli inimest, teiste seas ka pussitatud politseinik ja ründaja ise. Vigastada sai veel üle 40 inimese, mõned neist eluohtlikult. Üks vigastatutest surigi hiljem haiglas. Rünnaku tõttu katkestati Suurbritannia parlamendi istung. Järgmisel päeval võttis rünnaku eest vastutuse äärmuslik islamiliikumine Islamiriik. Suurbritannia politsei avalikustas, et rünnaku pani toime 52-aastane Suurbritannia kodanikust pakistanlane Khalid Masood.
 Süüria kodusõda: Süürias Ar-Raqqah' linnas tabas Ameerika Ühendriikide juhitava koalitsiooni õhulöök koolimaja, mis oli kasutusel põgenike varjupaigana. Rünnakus hukkus vähemalt 33 inimest.
 Šveitsis Luzerni lähistel sõitis teelt välja Itaalia raudteefirmale Trenitalia kuulunud reisirong, mis oli teel Milanost Baselisse. Peatselt pärast jaamast väljumist kaldus üks vagunitest küljele ja sõitis teelt välja. Õnnetuses sai vigastada kolm inimest.
 Ukraina kehtestas kolmeaastase sissesõidukeelu Venemaa lauljale Julija Samoilovale, kes valiti Venemaa esindajaks 2017. aasta Eurovisiooni lauluvõistlusel. Keelu tingis asjaolu, et Samoilova oli osalenud 2015. aastal kontserdil Venemaa okupeeritud Krimmis. Järgmisel päeval otsustas Euroopa Ringhäälingute Liit, et Samoilova saab siiski võistlusest osa võtta, lubades tal esineda satelliitside vahendusel.
 Eestis oli ametlikul visiidil Ukraina kaitseministri esimene asetäitja Ivan Rusnak.
 Eesti välisminister Sven Mikser alustas visiiti Ameerika Ühendriikides, kus ta osales Islamiriigi-vastase koalitsiooni välisministrite kohtumisel ning kohtus senaatorite Joni Ernsti, Angus Kingi ja Cory Gardneriga.
 Eesti välisministeeriumi asekantsler Rainer Saks avas Leedus Šiauliais Eesti aukonsulaadi.
 Eestisse saabus laevadel Suurbritannia väeüksuse rasketehnika. Kokku saabus Paldiski sadamasse 130 tanki ja soomukit. Esimesed Briti sõdurid siia paigutatavast 800-mehelisest üksusest saabusid Eestisse juba 17. märtsil.

 23. märts 

 Afganistanis hõivas islamiliikumine Ţālebān Helmandi provintsis asuva Sangini linna.
 Ameerika Ühendriikide meelelahutusfirma Walt Disney Company teatas, et pikendab oma tegevjuhi Bob Igeri töölepingut veel ühe aasta võrra juulini 2019. Uudis tõi kaasa kohe Disney aktsiate hinnatõusu, sest küsimus Igerile sobiva järeltulija leidmisest oli olnud lahtine alates 2016. aasta kevadest.
 Ameerika Ühendriikides Põhja-Dakota osariigis allkirjastas vabariiklasest kuberner Doug Burgum seaduse, mis lubab edaspidi avalikes kohtades kanda varjatult relva ilma selleks eraldi luba omamata. Uus seadus jõustub 2017. aasta augustis. Seni olid osariigis kehtinud relvakandmisele rangemad piirangud.
 Argentinas kinnitas kohus, et riigi endise presidendi Cristina Fernández de Kirchneri suhtes algatatakse kohtumenetlus seoses riigi raha kuritarvitamisega. Presidendina käskis Kirchner müüa dollarifutuure ehk tähtpäevalepinguid turuhinnast oluliselt odavama hinnaga, mille tagajärjel kaotas Argentina lõpuks sadu miljoneid USA dollareid.
 Bangladeshi keskpanga 32-korruselise hoone 13. ja 14. korrusel puhkes tulekahju, mis saadi mõne tunni jooksul siiski kontrolli alla. Inimesed tulekahjus kannatada ei saanud.
 Belgias Antwerpenis hoidis politsei ära terrorirünnaku. 39-aastane Prantsusmaa kodanik Mohamed R. püüdis Antwerpeni kesklinnas kihutada autoga jalakäijate tänavale, kuid politseil õnnestus sõiduk kinni pidada ja selle juht vahistada.
 Egiptuses Siinai poolsaarel hukkus sõdurite ja islamistlike mässuliste kokkupõrgetes 10 Egiptuse sõdurit ja 15 mässulist. Sõdurid hukkusid kahe teeäärse pommiplahvatuse tagajärjel.
 Gambia võimud teatasid, et moodustavad tõe ja leppimise komisjoni, mille eesmärk on anda president Yahya Jammeh' režiimi ajal kannatanud ohvritele ja nende tagakiusajatele võimalus leppimiseks. Samuti nähakse ette hüvitised Jammeh' režiimi ohvritele.
 Iisraeli armee avas Jordani Läänekaldal tule juudi asundust süütepommidega rünnanud palestiinlaste pihta. Hukkus üks 17-aastane palestiina nooruk, veel kolm noormeest said vigastada, neist üks eluohtlikult.
 Iisraelis vahistati Ameerika Ühendriikide ja Iisraeli topeltkodakondsusega 18-aastane juudi noormees, keda kahtlustatakse kümnete pommiähvarduste tegemises juudi kogukonna keskustele Ameerika Ühendriikides, Austraalias ja Uus-Meremaal.
 Nepali peaminister Pushpa Kamal Dahal alustas kuuepäevast ametlikku visiiti Hiinas. Visiiti peetakse oluliseks, sest see võib tihendada veelgi kahe riigi koostööd ja seeläbi halvendada omakorda Nepali suhteid teise naabri Indiaga.
 Ukrainas Kiievis lasti hotelli ees tänaval maha Venemaa Riigiduuma endine liige Deniss Voronenkov, kes oli 2016. aastal Venemaalt Ukrainasse põgenenud ja pidi üles astuma võtmetunnistajana kohtuprotsessil Ukraina endise presidendi Viktor Janukovõtši üle. Ka tulistaja sai haavata, kui tema pihta avas omakorda tule Voronekovi ihukaitsja, ja toimetati haiglasse.
 Ukrainas Harkivi oblastis Balaklija linnas toimus plahvatus laskemoonalaos, kus hoiustati tankimürske. Plahvatuses keegi vigastada ei saanud, kuid ohutuse tagamiseks evakueeriti piirkonnast 20 000 inimest. Ukraina kaitseminister Stepan Poltorak süüdistas plahvatuse korraldamises Venemaad või Venemaa toetusel tegutsevaid venemeelseid Ida-Ukraina separatiste.
 Eesti president Kersti Kaljulaid alustas kahepäevast visiiti Belgias Brüsselis, et osaleda Atlandi-ülesel kõrgetasemelisel välis- ja julgeolekupoliitika konverentsil Brüsseli Foorum.
 Eesti valitsus kinnitas kultuuriministeeriumi kantsleriks ka seni sellel ametikohal töötanud Paavo Nõgene ning haridus- ja teadusministeeriumi kantsleriks Tea Varraku.
 Eesti valitsus otsustas anda Narva Aleksandri Suurkiriku hoone tähtajatult tasuta kasutamiseks Eesti Evangeelsele Luterlikule Kirikule.
 Eesti valitsus eraldas Arvo Pärdi Keskuse uue hoone rajamiseks Laulasmaale täiendavalt 2,2 miljonit eurot, et tagada keskuse avamine hiljemalt septembris 2018 Arvo Pärdi sünnipäevaks.
 Eesti kultuuriministeeriumis kogunes esimesele istungile teatrite eksperdigrupp, mille ülesanne on välja töötada Eesti teatrite uus rahastamismudel.
 Eestis oli visiidil Euroopa Nõukogu Arengupanga president Rolf Wenzer, kes kohtus ka Eesti rahandusministri Sven Sesteriga.
 XIII Riigikogu juhatuse valimisel valiti täies koosseisus ametisse tagasi senine juhatus: esimees Eiki Nestor, esimene aseesimees Enn Eesmaa ja teine aseesimees Taavi Rõivas.
 Eesti Vabaerakonna juhatus arvas erakonnast välja Jevgeni Krištafovitši, kellele pandi süüks valeväidete levitamist ja erakonna laimamist. Krištafovitš oli üks kandidaate erakonna esimehe kohale aprillis toimuval Vabaerakonna üldkogul.

 24. märts 

 Ameerika Ühendriikide presidendi Donald Trumpi administratsioon väljastas loa torujuhtme Keystone XL rajamiseks, mille eelmise presidendi Barack Obama administratsioon oli kaks aastat varem peatanud.
 Ameerika Ühendriikide Esindajatekojas võtsid Vabariikliku Partei juhid tagasi seaduseelnõu eelmise presidendi Barack Obama ajal läbi viidud tervisekindlustusreformi (niinimetatud Obamacare) tühistamiseks ja asendamiseks, sest ei suutnud koguda sellele eelnõule piisavalt toetust. Tegemist oli kaks kuud ametis olnud president Donald Trumpi ühe esimese suure läbikukkumisega parlamendis, sest Obamacare'i tühistamine oli üks tema peamistest valimislubadustest.
 Curaçao peaministrina astus ametisse Gilmar Pisas.
 Egiptuses Kairos lahkus sõjaväehaiglast riigi endine president Ḩusnī Mubārak. Halva tervise tõttu oli Mubārak suurema osa oma kuueaastasest vangistusest veetnud haiglas, kust ta nüüd vabanes vastavalt Egiptuse ülemkohtu otsusele.
 Itaalias Roomas algas Euroopa Liidu liikmesriikide riigipeade ja valitsusjuhtide mitteametlik kahepäevane kohtumine, millega tähistati Rooma lepingu allkirjastamise 60. aastapäeva. Eestit esindas kohtumisel peaminister Jüri Ratas, kes kohtus visiidi raames ka eraldi paavst Franciscusega.
 Prantsusmaal Lille'is Porte d'Arras' metroojaama juures leidis hilisõhtul aset tulistamine, milles sai haavata kolm inimest. Politsei kinnitas, et antud juhtumi puhul ei olnud tegemist terroriaktiga.
 Prantsusmaa presidendikandidaat Marine Le Pen oli visiidil Venemaal Moskvas, kus ta kohtus Venemaa presidendi Vladimir Putiniga. Kohtumise järel kutsus Le Pen Euroopa Liitu üles tühistama Venemaale kehtestatud majandussanktsioonid.
 Eesti keskkonnaminister Marko Pomerants külastas Valga maakonda.
 Eesti riigihalduse minister Mihhail Korb külastas Pärnu linna ja kohtus haldusreformi küsimustes sealse omavalitsuse esindajatega.
 Eestis Olustveres toimus konverents "Põllumees kui tippjuht", kus osales ka maaeluminister Tarmo Tamm. Konverentsil andis minister üle auhinna "Põllumajanduse tippjuht 2017".
 Eesti Konservatiivse Rahvaerakonna Riigikogu fraktsioon avalikustas, et fraktsiooni meedianõunikuna alustab aprilli lõpust tööd Eesti Päevalehe majandusajakirjanik Kadri Paas.

 25. märts 

 Ameerika Ühendriikides peatas sõidujagamisteenuse osutaja Uber ajutiselt kõigi isesõitvate autode kasutamise. Otsuse tingis eelmisel päeval Uberile kuuluva isesõitva autoga juhtunud liiklusõnnetus Arizona osariigis.
 Ameerika Ühendriikides ja Suurbritannias jõustusid piirangud, mis keelustasid mitmetest Põhja-Aafrika ja Lähis-Ida riikidest ning Türgist saabuvatel lendudel lennuki salongi mobiiltelefonidest suuremate elektrooniliste seadmete kaasavõtmise.
 Ameerika Ühendriikides Chicagos anti Briti arhitektile ja arhitektuuriteadlasele Robert Adamile üle Driehausi arhitektuuriauhind.
 Bangladeshis kirdeosas Sylheti linnas toimunud kahes pommiplahvatuses hukkus kuus inimest – kaks politseiametnikku ja neli tsiviilisikut. Veel kümned inimesed said vigastada. Vastutuse rünnakute eest võttis äärmuslik islamiorganisatsioon Islamiriik.
 Egiptuses Siinai poolsaarel umbes 20 km kaugusel Al-‘Arīshi linnast hukkus teeäärse pommi plahvatuses neli Egiptuse sõdurit.
 Malis teatas Põhja-Mali tuareegide mässulisi rühmitusi ühendav katusorganisatsioon Azawadi Liikumiste Koordinatsioon, et boikoteerib Mali valitsusega 2015. aasta rahulepingu rakendamiseks kavandatud läbirääkimisi. Organisatsiooni hinnangul ei ole läbirääkimised piisavalt laiapõhjalised ja võivad viia üksmeele saavutamise asemel suuremate lõhedeni riigis.
 Suurbritannia Iseseisvuspartei ainus esindaja Suurbritannia parlamendis Douglas Carswell lahkus erakonnast ja teatas, et jätkab parlamendis sõltumatu saadikuna.
 Türgi president Recep Tayyip Erdoğan teatas, et ta peab võimalikuks pärast põhiseaduse muutmise rahvahääletust veel ühe referendumi korraldamist, kus pandaks hääletusele liitumiskõneluste jätkamine Euroopa Liiduga.
 Valgevene pealinnas Minskis toimus umbes 700 osavõtjaga valitsusvastane meeleavaldus, mille korraldamiseks võimud ei olnud luba andnud. Protesteeriti niinimetatud ühiskondlike parasiitide maksu vastu, mis puudutab inimesi, kes pole vähemalt kuus kuud aastas tööd teinud. Miilits tõkestas demonstrantide liikumise ja vahistas vähemalt kümneid, tõenäoliselt sadu meeleavaldajaid, rakendades nende vastu ka vägivalda.
 Eestis Paides toimus Eesti Konservatiivse Rahvaerakonna volikogu, kus erakond valis ja tegi teatavaks ka kaks linnapeakandidaati. Tallinna linnapeakandidaadiks sai Martin Helme, Pärnu linnapeakandidaadiks erakonna esimees Mart Helme.
 Estonia kontserdisaalis tähistati piduliku kontsertaktusega organisatsiooni Kodutütred asutamise 85. aastapäeva.

 26. märts 

 Abhaasias toimus parlamendivalimiste teine voor. Lõpptulemusena said 35-kohalises parlamendis 30 kohta parteitud kandidaadid.
 Ameerika Ühendriikides Cincinnatis ööklubis Cameo toimus kohaliku aja järgi kella 1 paiku öösel tulistamine, hukkus üks ja sai vigastada 15 inimest.
 Bulgaarias toimusid ennetähtaegsed parlamendivalimised. Valimistel oli edukaim ka eelmised valimised võitnud parempoolne erakond Kodanikud Bulgaaria Euroopaliku Arengu Eest, mis sai 32,7% häältest ja 95 kohta 240-liikmelises parlamendis. Paremuselt teise tulemuse saavutas 27,2% häälte ja 80 kohaga Bulgaaria Sotsialistlik Partei.
 Hiinas Hongkongis valis 1194-liikmeline valimiskogu Hongkongi erihalduspiirkonna uueks juhiks Pekingile meelepärase kandidaadi Carrie Lami, kes sai valimistel 777 poolthäält.Ühtlasi sai temast esimene naine sellel ametikohal. Tema ametiaeg algab 1. juulil.
 Jeemeni pealinnas Sanaas avaldasid tuhanded inimesed meelt kaks aastat kestnud Saudi Araabia sõjalise interventsiooni vastu. Meeleavaldused olid organiseeritud pealinna kontrolliva šiiitide al-Ḩūthiyyūni rühmituse poolt, kelle võimult tõrjumine ongi Saudi Araabia sõjalise sekkumise eesmärk.
 Saint-Martinil toimus territoriaalkogu valimiste teine voor, mille võitis sarnaselt esimese vooruga valimisliit Team Gibbs 2017. Kokku sai nimetatud ühendus 23-kohalises seadusandlikus kogus 18 kohta. Valimisaktiivsus oli 45,5%.
 Saksamaal Saarimaa liidumaal toimusid kohaliku parlamendi valimised, mille võitis 40,7% häältega Kristlik-Demokraatlik Liit (24 kohta 51-kohalises parlamendis). Parlamenti pääsesid veel Saksamaa Sotsiaaldemokraatlik Partei (17 kohta), Vasakpartei (7 kohta) ja Alternatiiv Saksamaale (3 kohta). Valimisaktiivsus oli 69,7%.
 Tšiili suuremates linnades avaldasid meelt tuhanded inimesed, nõudes madala tulususe tõttu erafirmade hallatava pensionisüsteemi taasriigistamist.
 Ukraina idaosas Kramatorski linna lähistel kukkus alla sõjaväe transpordihelikopter Mil Mi-2. Hukkusid helikopter pardal viibinud kaks meeskonnaliiget ja kolm reisijat. Tõenäoliselt põhjustas õnnetuse helikopteri sattumine elektriliini otsa.
 Venemaa paljudes linnades toimusid meeleavaldused korruptsiooni vastu. Meeleavaldused korraldas opositsiooniliider Aleksei Navalnõi ja need olid seekord suunatud iseäranis peaminister Dmitri Medvedevi vastu, keda opositsioon süüdistab variorganisatsioonide kaudu hiiglasliku kinnisvaraimpeeriumi omamises. Enamikus linnades toimusid meeleavaldused võimude loata, mõnel pool tuli need loa puudumise tõttu ka ära jätta. Moskvas vahistas politsei sadu demonstrante, teiste seas ka meeleavalduse organisaatori Navalnõi.
 Wallisel ja Futunal toimusid territoriaalkogu valimised. 20-kohalisse territoriaalkogusse pääses kokku 19 valimisnimekirja. Valimisaktiivsus oli 88,8%.
 Eesti rahandusminister Sven Sester oli visiidil Jordaania pealinnas Ammanis, kus kohtus Jordaania energeetika- ja maavarade ministri Ibrahim Saifiga. Kohtumisel arutati Eesti Energia Jordaania põlevkiviprojekti rahastamise lõpuleviimisega seotud küsimusi.

 27. märts 

 Austraalias Queenslandi osariigis Mackay linnas anti 25 000 inimesele korraldus evakueeruda seoses orkaani Debbie lähenemisega piirkonnale. Meteoroloogide hinnangul toob orkaan kaasa tuua üleujutused, mille veetase võib ületada tavalist kõrgeimat tõusuvee taset kuni 2,5 meetrit. Orkaan tabas piirkonda järgmisel päeval ja klassifitseeriti neljanda kategooria orkaaniks.
 Jaapanis Tochigi prefektuuris Nasu mäel hukkus seitse keskkooliõpilast ja nende õpetaja. Tegemist oli alpinismiklubi liikmetega, keda tabas mäel lumelaviin. Lisaks sai veel 40 inimest vigastada, neist kahe vigastused olid tõsised.
 Lõuna-Korea prokuratuur teatas, et taotleb kohtult riigi endise presidendi, korruptsioonis kahtlustatava Park Geun-hye vahistamismäärust.
 Põhja-Iirimaal ei suutnud kaks suurimat parteid Sinn Féin ja Demokraatlik Unionistlik Partei tähtajaks kokkuleppele jõuda uue valitsuse moodustamises. Mõlemad pooled süüdistasid kõneluste nurjumises teist. Läbirääkimiste nurjumise tõttu pikendas Suurbritannia valitsus parteidele antud tähtaega.
 Eestis Viljandis Ugala teatris anti rahvusvahelise teatripäeva puhul üle Eesti teatri aastaauhinnad. Parima lavastaja auhinna sai Hendrik Toompere juunior lavastuse "Väljaheitmine ehk Ühe õuna kroonika" eest. Meespeaosatäitja auhinna pälvis Märt Avandi ja naispeaosatäitja auhinna Riina Maidre. Balletiauhinna sai Maria Engel.
 Eestis alustas haridus- ja teadusministeeriumi kantslerina tööd Tea Varrak.

 28. märts 

 Ameerika Ühendriikides Washingtonis kohtusid Ameerika Ühendriikide riigisekretär Rex Tillerson ja Baltimaade välisministrid, kelle seas oli ka Eesti välisminister Sven Mikser.
 Ameerika Ühendriikide president Donald Trump allkirjastas määruse, millega andis korralduse alustada president Barack Obama ajal kasvuhoonegaaside emissiooni piiramiseks vastu võetud puhta energia plaani läbivaatamist, mis võib viia selles sätestatud meetmete osalise või täieliku tühistamiseni. President nimetas seda uue ajastu alguseks energiatootmises.
 Belgias Brüsselis toimub Euroopa Liidu justiits- ja siseküsimuste nõukogu korraline kohtumine, kus Eestit esindab justiitsminister Urmas Reinsalu.
 Elevandiluuranniku kohus mõistis endise presidendi Laurent Gbagbo lese Simone Gbagbo õigeks tema vastu esitatud süüdistustes inimsusvastaste kuritegude korraldamises 2010. aasta valimistele järgnenud poliitilise kriisi ajal. Prokurörid taotlesid talle eluaegset vangistust.
 Euroopa Liidu liikmesriikide ühine relvaüksus Eurocorps teatas, et Poola on neid ametlikult informeerinud sellest, et lahkub hiljemalt 2020. aastaks Eurocorpsi koosseisust.
 Iisraelis Jeruusalemmas avaldasid tuhanded äärmuslikud ortodoksi juudid meelt kohustusliku kaitseväeteenistuse vastu, süüdistades Iisraeli riiki usklike juutide tagakiusamises.
 Prantsusmaal Strasbourgis algas Euroopa Nõukogu kohalike ja piirkondlike omavalitsuste kongress. Eestit esindas kongressil teiste seas ka riigihalduse minister Mihhail Korb.
 Prantsusmaal mõistis kohus kolmanda eluaegse vanglakaristuse Ilyich Ramírez Sánchezele, kes on tuntud Šaakal Carlose nime all. Carlos kannab juba kahte eluaegset vanglakaristust, kuid konkreetses kuriteos – 1974. aastal Pariisis toime pandud pommirünnakus, milles hukkus kaks inimest – polnud talle varem süüdimõistvat otsust langetatud.
 Šotimaa parlament kiitis häältega 69:59 heaks uue iseseisvusreferendumi korraldamise 2018. või 2019. aastal.
 Eesti ettevõtlus- ja infotehnoloogiaminister Urve Palo alustas kahepäevast visiiti Saksamaal Dresdenis, et osaleda ettevõtte Skeleton Technologies uue tehase avamisel.
 Eestit külastas Iirimaa põllumajandusminister Michael Creed, kes kohtus siin Eesti maaeluministri Tarmo Tammega.
 Eesti suursaadik Šveitsis Rein Oidekivi andis Bernis oma volikirjad üle Šveitsi liidupresidendile Doris Leuthardile.
 Tallinnas A. Le Coq Arenal toimunud Eesti-Horvaatia jalgpalli maavõistluse võitis tulemusega 3:0 Eesti meeskond.

 29. märts 

 Ameerika Ühendriikides pikendas Hawaii föderaalkohturingkonna kohtunik Derrick Watson kaks nädalat varem väljastatud tõkendit, mis ei võimalda jõustuda president Donald Trumpi määrusega kehtestatud sissesõidukeelul kuue peamiselt muslimi elanikkonnaga riikide kodanikele.
 Ameerika Ühendriikides Texases Uvalde maakonna põhjaosas toimunud laupkokkupõrkes mikrobussi ja pikapauto vahel hukkus 13 inimest ja veel kaks inimest sai raskelt vigastada.
 Colombia parlament kinnitas riigi uueks asepresidendiks Oscar Naranjo.
 El Salvadori parlament võttis vastu seaduse, millega keelustati täielikult metallide kaevandamine riigi territooriumil. Seaduse eesmärk on kaitsta riigi keskkonda ja loodusressursse.
 Euroopa Komisjon lükkas tagasi Londoni börsi ja Saksamaal Frankfurdis asuva Deutsche Börse kolmanda ühinemistaotluse. Euroopa Komisjoni konkurentsivolinik Margrethe Vestager põhjendas otsust sellega, et kahe suure börsiettevõtte ühinemine tooks kaasa monopoli tekkimise Euroopa väärtpaberiturul.
 Iisraeli politseinikud lasid Jeruusalemmas maha neid kääridega rünnata üritanud palestiinlasest naise.
 Iraagi pealinnas Bagdadis toimunud autopommiplahvatuses hukkus vähemalt 17 inimest ja veel üle 60 inimese sai vigastada. Rünnaku eest keegi vastutust ei võtnud.
 Prantsusmaa endine peaminister ja varem ise Sotsialistliku Partei presidendikandidaadiks pürginud Manuel Valls teatas, et toetab presidendivalimistel oma partei kandidaadi Benoît Hamoni asemel Emmanuel Macroni.
 Rootsi Akadeemia teatas, et laulja ja laulukirjutaja Bob Dylan andis lõpuks nõusoleku tulla vastu võtma talle oktoobris 2016 antud Nobeli kirjandusauhinda. Seni ei olnud Dylan avaldanud mingit huvi auhinna kättesaamiseks ja mitmed katsed temaga ühendust saada olid lõppenud tulutult.
 Somaalia parlament kiitis häältega 224:15 heaks peaminister Xasan Cali Khayre valitsuskabineti koosseisu. Samal päeval andsid ministrid ametivande ja alustasid tööd.
 Soomes Helsingis algasid 2017. aasta iluuisutamise maailmameistrivõistlused.
 Suurbritannia peaminister Theresa May algatas ametlikult Suurbritannia lahkumise Euroopa Liidust ehk niinimetatud Brexiti. Peaministri allkirjastatud dokument, milles teatati Lissaboni lepingu 50. artikli käivitamisest, anti üle Euroopa Ülemkogu eesistujale Donald Tuskile.
 Türgi peaminister Binali Yıldırım teatas Süürias äärmusliku islamiorganisatsiooni Islamiriik vastu läbi viidud sõjalise operatsiooni "Eufrati kilp" lõpetamisest. Operatsiooni alustati 2016. aasta augustis. Vaatamata operatsiooni lõppenuks kuulutamisele ei öelnud peaminister midagi vägede väljaviimise kohta Süüriast ega välistanud ka uute sõjaliste operatsioonide korraldamist Süüria aladel.
 Eestisse Tapale saabus NATO lahingugruppi kuuluva Prantsusmaa üksuse rasketehnika.

 30. märts 

 Ameerika Ühendriikides Georgia osariigis Atlantas varises õhtuse tipptunni ajal silla all puhkenud ulatusliku tulekahju tõttu kokku kiirteel Interstate 85 asunud sild. Tulekahju tõttu oli tee liiklusele suletud ja seetõttu inimesed ega sõidukid varingus kannatada ei saanud. Kuna tegemist on ühe tihedama liiklusega teega Ameerika Ühendriikides, tähendas varing Atlanta linnapea Kasim Reedi hinnangul tõsist transpordikriisi.
 Ameerika Ühendriikides tühistas Põhja-Carolina osariigi parlament vastuolulise niinimetatud tualetiseaduse, mis lubas inimestel kasutada vaid nende bioloogilisele soole vastavaid ühiskondlikke tualettruume. Seda seadust peeti transsoolisi inimesi diskrimineerivaks ja mitmed ettevõtted olid seetõttu kehtestanud Põhja-Carolinale boikoti. Samas asendas parlament senise seaduse uuega, mis keelas kohalikel omavalitsustel kuni 2020. aastani vastu võtta kohalikke õigusakte homo-, bi- ja transsooliste inimeste kaitseks diskrimineerimise eest.
 Ameerika Ühendriikide riigisekretär Rex Tillerson oli visiidil Türgi pealinnas Ankaras, kus ta kohtus Türgi välisministri Mevlüt Çavuşoğlu ja teiste Türgi valitsuse esindajatega. Muuhulgas ütles Tillerson kõnelustel, et Süüria presidendi Bashshār al-Asadi saatuse peab otsustama Süüria rahvas. See signaliseeris olulist muutust Ameerika Ühendriikide välispoliitikas, sest president Barack Obama administratsioon oli seadnud al-Asadi võimult eemaldamise üheks välispoliitika eesmärgiks.
 Austraalia idaosas Uus-Lõuna-Walesi osariigis evakueerisid võimud orkaan Debbie lähenemise tõttu Lismore'i linnast umbes 25 000 inimest. Queenslandi osariigis sulgesid võimud tormituulte ja paduvihmade tõttu enam kui 2000 kooli. Osaliselt suleti koolid ja muud avalikud asutused Brisbane'is ja Gold Coastis, osaliselt tühistati ka Gold Coasti lennud.
 Belgias Brüsselis Türgi konsulaadi ees puhkesid kokkupõrked president Recep Tayyip Erdoğani pooldajate ja vastaste vahel. Mitmed inimesed said vigastada ja toimetati haiglasse – ametlikke andmeid vigastatute arvu ja nende täpsete vigastuste kohta ajakirjandusele ei edastatud, mitteametlikel andmetel sai noahaavu kolm kurdi meest.
 India põhjaosas Madhya Pradeshi osariigis sõitsid kohaliku aja järgi kella 2 paiku öösel teelt välja reisirongi kaheksa vagunit. Rong oli teel Jabalpurist New Delhisse, õnnetuses sai vigastada 25 reisijat.
 Lõuna-Koreas korruptsiooniskandaali tõttu ametist tagandatud president Park Geun-hye võeti vastavalt kohtu otsusele vahi alla ja toimetati pealinna Souli lõunaosas asuvasse kinnipidamiskeskusse.
 Suurbritannias Walesi põhjaosas kukkus alla eraisikule kuulunud helikopter Twin Squirrel. Hukkusid kõik helikopteris viibinud viis inimest, kes olid kõik ühe perekonna liikmed.
 Venezuela ülemkohus süüdistas opositsiooni kontrolli all olevat parlamenti kohatus suhtumises valitsusse ja teatas, et võtab ajutiselt seadusandliku võimu riigis enda kätte. Opositsioon süüdistas seepeale ülemkohut riigipöörde korraldamises ja president Nicolás Madurot diktatuuri kehtestamises. Toimunu mõistsid hukka ka paljud välisriigid ja Ameerika Riikide Organisatsioon. Peruu kutsus Venezuelast tagasi oma suursaadiku.
 ÜRO Pagulaste Ülemvoliniku Amet teatas, et Süüria kodusõja tõttu Süüriast põgenenud inimeste arv on ületanud viie miljoni piiri. Neist 250 000 lisandus ameti andmetel 2017. aasta esimese kolme kuuga.
 Eesti valitsus otsustas pikka aega arutlusel olnud Sisekaitseakadeemia asukoha küsimuses, et akadeemia peahoone jääb Tallinnasse ja Narvasse rajatakse Sisekaitseakadeemia kolledž.
 Tartu Ülikooli rektoriks valiti teiseks ametiajaks tagasi Volli Kalm.

 31. märts 

 Ameerika Ühendriikides teatas New Yorgi linnapea Bill de Blasio teatas oma kavast sulgeda kümne aasta jooksul halva mainega Rikers Islandi vangla. De Blasio hinnangul on see võimalik, kui kuritegevuse tase New Yorgis jätkuvalt langeb.
 Ameerika Ühendriikides Montana osariigis esitas katoliku kiriku Great Fallsi-Billingsi piiskopkond pankrotikaitse avalduse seoses piiskopkonna vastu esitatud süüdistustega laste seksuaalses kuritarvitamises.
 Belgias Brüsselis toimus NATO välisministrite kohtumine, millel osales ka Eesti välisminister Sven Mikser. Kohtumisel kinnitas Ameerika Ühendriikide riigisekretär Rex Tillerson Ameerika Ühendriikide pühendumist NATO-le ja kutsus samas teisi NATO liikmesriike tõstma oma kaitsekulutusi kokkulepitud tasemele. Saksamaa välisminister Sigmar Gabriel teatas vastusena, et Saksamaa ei suuda ega soovi kulutada 2% oma eelarvest riigikaitsele.
 Pakistani loodeosas Parachinaris mošee lähedal toimunud pommiplahvatuses hukkus 22 inimest ja sai vigastada veel kümneid inimesi.
 Paraguay pealinnas Asunciónis tungisid meeleavaldajad parlamendihoonesse ja süütasid selle põlema. Meeleavaldajate pahameele tingis senati salajane hääletus, millega anti president Horacio Cartesele võimalus kandideerida presidendiks ka teiseks ametiajaks. Presidendi tagasivalimine on riigis olnud keelatud alates 1992. aastast.
 Eestis Haapsalus toimus prokuratuuri üldkogu. Ettekandega osales üldkogul ka justiitsminister Urmas Reinsalu.
 Eesti sotsiaalkaitseminister Kaia Iva külastas Viljandi maakonda.
 Eestit külastas Ameerika Ühendriikide tolli- ja piirivalveameti juhi kohusetäitja Kevin McAleenan. Visiidi raames külastas McAleenan Narva piiripunkti ja Piusa kordonit.
 Tallinna Jaani kirikus ja Kaitseväe kalmistul toimus taasiseseisvumisjärgse Eesti kaitseväe esimese juhataja kindral Aleksander Einselni matusetalitus. Kuigi matusetalitus toimus Eestis, kindralit Eestisse ei maetud. Tema põrm toimetatakse Ameerika Ühendriikidesse ja maetakse Arlingtoni riiklikule kalmistule.
 Hariduse Infotehnoloogia Sihtasutuse nõukogu kutsus ametist tagasi alates 2011. aastast sihtasutust juhtinud Erki Urva.
 Eesti Konservatiivne Rahvaerakond arvas erakonna maine kahjustamise ja heade tavade rikkumise eest liikmeskonnast välja Saaremaa piirkonna juhi Maria Kaljuste, kelle piirkonna üldkoosolek oli nädal varem piirkonna juhatuse esimeheks tagasi valinud.
 Eesti Krediidipank teatas, et lõpetab vastavalt panga nõukogu otsusele 14. juunist oma Läti filiaali tegevuse. 31. märtsist lõpetas panga Läti filiaal uute klientide registreerimise ja hoiuste avamise.

 Viited 

 2017-03